text:
I LADINS DES DOLOMITIS_ Fevelant de lenghe ladine des Dolomitis, une figure di dut rispiet tal disvilup dai studis sul cjamp e tal sburtâ par une lenghe ladine uniche par dutis lis gheadis dal ladin dolomitic e je stade chê di Micurà de Rü.
Micurà, che il so vêr nom al jere Nicolò o Nikolaus Bacher (1789-1847), al vignive di une famee contadine ladine, al fo ordenât predi a Salisburc tal 1814 e te sô vite al fo ancje letôr di talian te Universitât di Innsbruck. I Ladins dolomitics lu àn iniment par vie che al fo il prin a imagjinâ, tal 1833 intun manuscrit mai publicât, une lenghe comune, butant jù la prime gramatiche de lenghe ladine (“Versuch einer deütsch-ladinischen Sprachlehre”, “Tentatîf di une grammatiche todescje-ladine”).
A lui al è intitulât vuê l’Istitût Ladin “Micurà de Rü” (www.micura.it), nassût tal 1976 pe tutele e la difusion de lenghe e de culture ladine (soredut pe zone di Bolzan), che al à la sô sede principâl a Sant Martin in Badìe. L’Istitût al è editôr di libris di storie, leterature, traduzions de leterature foreste e de riviste specializade “Ladinia”. Te vite dal Istitût impuartant al è stât Lois Craffonara, il so prin diretôr, studiôs di glotologjie dal ladin.
I LADINS DAL FRIÛL_ Pai Ladins dal Friûl e no dome no si puès no vê a cûr la figure di Achîl Telin (1866-1938), nassût a Udin di une famee di marcjadants, ma isolât dal Friûl par vie des sôs ideis (al à simpri vivût a Bologne).
Naturalist, gjeolic, insegnant, positivist animât de fiducie tal progrès, studiôs des tradizions popolârs e ferbint promotôr de lenghe internazionâl ausiliarie “esperanto”, al è stât lui a vierzi il troi a un “panladinisim” no dome linguistic e culturâl, ma politic, burint fûr il sium di une “Patrie Ladine” che e cjapàs dentri lis trê sezions ladinis dai Grisons, de Ladinie centrâl e dal Friûl.
«Idee cence sucès e cence fîs», al dîs Donato Toffoli, ma nassude in rispueste ae domande sul puest che il Friûl al ves di v ê tal indoman de tragjedie de prime vuere mondiâl. Invezit di cjalâ al nazionalisim talian o al rûl dome militâr e difensîf dal Friûl in Italie o aes rivoluzions, Telin al viodè il Friûl come part di un popul, di une nazion ladine cun tradizions, costumancis, storie, leçs, lenghe, leterature comun. Par no permeti plui che ladins e combatessin cuintri altris ladins, Telin al fevelà de creazion di une “Ladinie neutrâl”, une sorte di «prolungjament de Svizare, oasi di pâs e di caritât fraterne in mieç da la Europe in flamis».
Lis sôs ideis e cjaparin fuarce te publicazion tal 1921 de riviste “Patrie Ladine”, sielte che lu isulà de Societât Filologjiche Furlane che e veve un altri mût di intindi il Friûl, come inserît te Patrie taliane, pûr cu la sô diviersitât.
Ma Telin nol molà e in plen Fassisim al pandè une vore di documents, apei, publicazions, al inmaneà incuintris e visitis tes tieris ladinis, fin ae redazion (blocade) di librets scolastics e, da ultim, de “Gramatiche, vocabulari e eserciçis di lenghe internazionâl esperanto pai ladìns furlàns”.
Tal testament al lassà bêçs pe “nestre difese nazionâl” e un dai esecutôrs al fo Felix Marchi, fondadôr dal nestri gjornâl.
I LADINS DAI GRISONS_ Un campion de lenghe romancie pal Cjanton dai Grisons al è stât Peider Lansel (1863-1943), poete, scritôr e politic svuizar, insignît ancje de lauree honoris causa de Universitât di Zurich e dal Premi de Fondazion Schiller pal so sburt e jutori ae lenghe romancie. Nassût a Pise di une famee svuizare, tai prins agns de sô vite si jere butât sul mont dai afârs in Italie, ma al leve dispès in Engadine, fintremai a decidi di tornâ in patrie e votâsi al studi dal rumanç, par cirî di liberâlu des contaminazions dal talian e dal todesc. Cuintri la idee che il rumanç al fos un dialet talian, Lansel al fo il prin a redimi lis oparis antighis in lenghe romancie, publicantlis di sô sachete. Tal 1911, cun Otto Gaudenz, al fondà il Chalender Ladin e al fo promotôr di cheste publicazion che e veve par sproc “Tanter Rumantschs, be rumantsch!” (“Tra i Rumançs, dome rumanç!”) e che e fo burîde fûr ogni an de Uniun dals Grischs, une associazion di tutele de lenghe dai Grisons. Tancj i libris publicâts e ancje lis cjançons e poesiis popolârs che Lansel stes al veve regjistrât cul fonograf te Engadine, a Bravuogn e te Val Müstair. Lansel al promovè ancje la fotografie de vite e dai costums dai Grisons e si batè pal recupar dai vistîts e de architeture originâl des cjasis de Engadine. ■
Ilarie Colùs
Ladinie: une identitât comun............
I LADINS DES DOLOMITIS_ Fevelant de lenghe ladine des Dolomitis, une figure di dut rispiet tal disvilup dai studis sul cjamp e tal sburtâ par une lenghe ladine uniche par dutis lis gheadis dal ladin dolomitic e je stade chê di Micurà de Rü.


c: text/html

text:
Judite
Judite al e un libri biblic (plui precisementri dal Vieli Testament) deuterocanonic, parcè ch'al è scrit in part par ebraic e in part par grêc. Si pense che l'originâl al fos dut par ebraic o par aramaic.
La storie[cambie | modifiche il codiç]
Il generâl assîr Oloferne, in marce par concuistâ Israel, al rive ale citât di Betulie, che e ven assediade. La biele vedue Judite, d'acuardi cui cjâvs dae citât, e jes dale citât e e va tal campament di Oloferne, disind di jessi une spie. Passât cualchi dì, e rive a fa inamorâ di sè Oloferne e a falu incjocâ. Cul generâl in ches condizions, nol è dificil par je copalu. I soldâts assîrs si inacuarzin di ce esâl sucedût dome cuant che Judite e je bielza scjampade inta citât; cence il lôr generâl a son clamâts di pôre e a vegnin facilmentri sconfits dal popul ebraic clamât in frete dai cjâvs di Betulie a unisi cuintri i invasôrs .
Interpretazions[cambie | modifiche il codiç]
La istorie no à un fonz storic precîs (salacor, daspò dal esili babilonês, ma a son imprecisions); chest nus fas capî che e je state scrite plui cul intent di jessi une istorie edificant, che no cun chel di tramandâ un fat storic. Za dal non da la protagoniste o podìn capî alc: "Judite" al starès a indicâ una femine ebraiche in gjenerâl, la "judee" par ecelence (te lidrîs o podìn ricognossi chê di un dai nons dal popul ebraic): un model che, secont la intenzion dal autôr, al varès di jessi imitât. Ancje il non da la citât (salacor inventade) dulà che e acjat la vicende, "Betulie", al sarès un simbul: al po significâ sei "cjase da lis vergjinis", sei "cjase dal Signôr".
Di notâ al è il fat che Diu al jude il so popul par mieç di una femine (insolit par un test concepît te antichitât); cun chest l'autôr al vul probabilmentri mostrâ la potence divine.

robotstxt: allowed

filter: keep


text:
Avost, timp di feriis e di polse; timp che ancje i nestris emigrants furlans a tornin dongje cualchi zornade tal lôr paîs a respirâ un fregul di aiar di cjase. Culì pre Antoni al pense ai missionaris furlans che a àn emigrâ, a son partîts pal mont plui che a fâ i colonizadôrs e a puartâ la fede, a cirîle e a scuviergile tai gnûfs popui dulà che si intivavin a lâ, a judâ cun tante umiltât e umanitât la int dal puest a scuviergi il tesaur platât tal lôr teren, a fâur sintî che la fede e à ancje il savôr de lôr tiere, il colôr dal lôr cîl, il profum dai lôr flôrs, la musiche dai lôr cjants.
pre Roman Michelotti
O sai che chescj tentatîfs di cirî lis olmis di Diu tal nestri mont e timp a vegnin lets ancje di chei furlans, passe doi milions, che a son lâts a cirî furtune su lis stradis no simpri fodradis di rosis dal mont. Sisilis ch’a àn fat il grant salt di là dal mâr, fueis e semencis strissinadis lontan dal aiar crût de dibisugne e de puaretât.
Ma il gno pinsîr al va, par cheste volte, ai furlans che no son lâts pal mont a cirîsi il pan ma a puartâ il pan, il pan da l’anime. Emigrants ancje lôr, ma emigrants pe fede.
Mi rive ogni tant, soredut sot fiestis, cualchi lôr rie augurâl. Dai tancj o ricuardi pre Scjefin di Possec, dibot gno confinant, Enzo Missoni di Mueç, pre Carli Trep ch’al à vude la venture di passâ cualchi an in seminari cuntun paian come me prime di frontâ chei de Indonesie, e tancj altris des cuatris parts dal mont.
A disin che la partignince a un popul e je une sorte di sigjîl o di marcje che ti segne par simpri. Di fat i furlans a restin furlans, cu lis virtûts e i difiets tipics, ancje lontan dal Friûl e ancje tes gnovis gjenerazions. O speri, e mi auguri, che la stesse regule e vali ancje pai missionaris, oms e feminis, che la vôs mistereose e amorose di Diu ur à domandât, o comandât, di lassâ la tiere e la parintât e la cjase di lôr pari, come Abram (Gjen 12,1). E lôr a son partîts come che ur veve dit il Signôr e là che lui ju veve distinâts.
Te tiere che a son rivâts, no son rivâts par prins, come Colomp o i colonizadôrs. Prin di lôr al è rivât il Signôr, lui che al semene la sô gracie framieç di ducj i popui e ch’al à un progjet plui grant e larc di chel de glesie. Pa la cuâl no rivin a puartâ il Signôr o la veretât e nancje la civiltât. Parcè che Diu al à semenât e al semene in ducj i popui e in dutis lis culturis. Lôr a àn prin di dut di metisi a cirî, cun umiltât, chestis olmis dal passaç di Diu, chestis “semencis di santitât” che al fevelave ancje sant Augustin.
In chest a son judâts, o crôt, dal jessi furlans. Parcè che il furlan, pardut là ch’al è lât, al à palesade grande umiltât e disponibilitât. Nol à pratindût ch’a fossin chei altris a gambiâ, come ch’a pratindin tancj prepotents ancje chi di nô, ma si è adatât a la gnove clime, onorant la gnove culture cul tacâ a fevelânt la lenghe. I nestris emigrants, pal ben de famee, si son adatâts a fâ dutis lis voris, ancje chês ritignudis pôc golosis e umiliantis. Parcè che nol è nuie di umiliant cuant che si lavore par passi i fîs. Cussì i missionaris furlans si son palesâts oms plui di pratiche che di teorie, plui di servizi che di comant, savint che, tal ream di Diu, dut al è nobil, ancje netâ il cûl di un frut o medeâ une plae infetade.
Mi plasarès che, dongje de concretece e dal servizi, si puartassin come viatic la nestre teologjie aquileiese, cul rispiet pal pluralisim e cu la veretât consolant de salvece universâl rafigurade tal mosaic di Gjone e dai pes. Insieme cul dogme de incjarnazion tal sens di sprofondament fintremai tal font de miserie spirtuâl de umanitât.
A son partîts di chi tun timp di grande puaretât economiche ma di ricjece spirtuâl. Dome un popul siôr di fede e di valôrs al rive a espuartâ vocazions. Cumò no vin plui fan matereâl ma salacor o vin miserie spirtuâl. Di fat o espuartìn capitâi ma no vocazions.
Ur domandìn alore ai nestris emigrants pe fede di no dismenteâ la lôr tiere e la lôr glesie. E di capînus tai timps grivis che o stin vivint. Salacor al è plui gratificant jentrâ tune staipe africane plene di fruts che ti tirin di ogni bande che cjatâti tune glesie ricje di art e di bêçs e cence un cjan. ■
(Publicade su la Vite Catoliche ai 24.01.1998 Cirint lis olmis di Diu vol. 4, pagj 133)
pre Antoni Benline
IL FERÂL. Emigrants pe fede............
Avost, timp di feriis e di polse; timp che ancje i nestris emigrants furlans a tornin dongje cualchi zornade tal lôr paîs a respirâ un fregul di aiar di cjase. Culì pre Antoni al pense ai missionaris furlans che a àn emigrâ, a son partîts pal mont plui che a fâ i colonizadôrs e a puartâ la fede, a cirîle e a scuviergile tai gnûfs popui dulà che si intivavin a lâ, a judâ cun tante umiltât e umanitât la int dal puest a scuviergi il tesaur platât tal lôr teren, a fâur sintî che la fede e à ancje il savôr de lôr tiere, il colôr dal lôr cîl, il profum dai lôr flôrs, la musiche dai lôr cjants.


text:
Screât il pont ScambioLibro li dal Centri di Assistence Primarie di Buie
Si è davuelte vinars ai 8 di Fevrâr aes 9 la inaugurazion dal pont ScambioLibro li dal Centri di Assistence Primarie di Buie. Pal Comun a jerin presints il sindic, dot. Stefano Bergagna, la vicesindiche Silvia Pezzetta, l'assessôr ae culture Alberto Guerra e il bibliotecari Romano Martinuzzi. Pe AAS3 a jerin presints il vicecomissari straordenari pes Funzions Sanitariis, dot. Maurizio Andreatti, la diretore de Struture Relazions e Comunicazions, dot.e Olga Passera, il diretôr dal Distret 3, dot. Massimo Sigon, la coordenadore infermieristiche dal Distret, dot.e Donatella Righini.
La iniziative e nas de colaborazion fra il Comun di Buie e la AAS3 e si ispire ae esperience - che e je in vore za di 3 agns incà - de colaborazion AAS3-Comun di Glemone pal progjet Un Libro per un sorriso li dal Presidi Ospedalîr pe Salût di Glemone (7.500 libris "lavorâts").
L'obietîf al è di une bande promovi la leture te popolazion, di chê altre rindi plui "lizere" la spiete li dal CAP: ancje se si trate dome di une ricete, la spiete di une prestazion sanitarie e je dut câs dispès segnade di ansie e preocupazion, che la leture di un libri o di une riviste e pues slizerî.
Cemût funzionial? Lis personis a puedin cjoli il libri o la riviste che ur interesse e leile intant che a spietin. Ricevude la prestazion, a puedin decidi di:
- Tornâ a meti il libri o la riviste là che lu àn cjatât
- Puartâ a cjase la publicazion par finî la leture. In chest câs, libri o riviste a puedin jessi tornâts là che a son stâts cjapâts sù, o ancje te Biblioteche di Buie, o tal Pont di Informazions dal Presidi Ospedalîr pe Salût di Glemone.
Buine leture!torne sù


text:
Vichipedie:Babel
Cheste pagjine e je doprade par spiegâ cemût mostrâ inte pagjinis dai utents lis propris cognossincis des lenghis.
Cemût funzionial?Modifiche
Al è suficient zontâ inte tô pagjine utent il cussì clamât Babelbox in chest mût:
- Scomence cun {{Babel e met daûr la sbare orizontâl |
- Tu puedis ancje scrivi il numar di lenghis che tu fevelis, alore scrîf cussì:
- Esempli: {{Babel-3| par trê lenghis
- Par ogni lenghe, inserìs un dai codiçs ca sot (dulà che xx è il codiç ISO de lenghe), dividindtju cun la sbare orizontâl |:
- xx-1 par un nivel di base (capacitât di capî e rispuindi a semplicis domandis)
- xx-2 par un nivel mezan di cognossince
- xx-3 par un nivel avanzât o fluent (capacitât di corezi erôrs ortografics e gramaticâi)
- xx pe tô marilenghe o un nivel ecuivalent
- Esempli: fur|it|en-2|de-1| se tu sês di marilenghe furlane e taliane, tu âs un nivel mezan di inglês e di base di todesc
- Si finìs sierant lis parentisis grafis: }}
Codiçs des lenghisModifiche
- Inglês - en
- Todesc - de
- Spagnûl - es
- Furlan - fur
- Talian - it
- Francês - fr
- Cinês - zh
- Rùs - ru
- Sloven - sl
- Cravuat - hr
- Portughês - pt
- Catalan - ca
- Latin - la
- Romen - ro
- Cec - cs


text:
La plui part dai sarts si sintin sarts. Al è ce che al salte fûr di une ricercje fate de Universitât di Casteddu/Cagliari adun cun chê di Dùn Èideann/Edinburc. I prins risultâts a son stâts dâts fûr sù par jù ae fin di Avrîl, intant che dentri de fin di Jugn si previôt la elaborazion complete di dut il scandai, che al è stât fat suntun campion di passe 6000 personis che a àn vût rispuindût a cuarante domandis su identitât, politiche, teritori e avignî istituzionâl de Sardegne.
PRIN DI DUT SARTS_ Di ce che si lei in rêt e sui gjornâi, la rilevazion e ufrìs un cuadri pardabon interessant de realtât sarde cemût che le sintin, le pensin e le volaressin i sarts. Il prin dât significatîf al tocje propit la identitât: il 27% dal campion si declare “sart e no talian”, il 38% “plui sart che talian”, il 31% “sart e talian compagn”, il 3% “plui talian che sart” e dome l’1% al dîs di jessi “talian e vonde”. Cussì, la dimension sarde e je esclusive o prevalente pal 55% de popolazion. Une altre cuistion di fonde che e ven frontade e je chê de dimension teritoriâl de apartignince: chê locâl dal paîs o de citât, che e vâl pal 22% di lôr; chê de Sardegne, maioritarie in tiermins relatîfs cul 28%; chês de Italie e de Europe, cul 18% e il 17%, e chê di chei che si definissin “citadins dal mont”, che a rivin al 15%.
VOLONTÂT DI INDIPENDENCE O ALMANCUL DI PLUI AUTONOMIE_ Sul avignî de Sardegne la ricercje e mostre che lis opzions indipendentistis a son chês fatis indenant dal 40% dal campion: di chescj trê su cuatri a son a pro di une Sardegne indipendente e dentri de Union Europeane, intant che il cuart (il 10% dal totâl) al volarès une Sardegne ancje fûr de Europe. Un altri 48% de popolazion al è a pro di une autonomie plui fuarte di chê di cumò, cuntun Parlament sart e une sovranitât che si puedi palesâ ad in plen almancul tal cjamp fiscâl. L’11% dal campion al volarès une Sardegne cuntun so Parlament ma cence nissune sovranitât, ven a dî sù par jù cemût che e je cumò, e dome l’1% che al reste al fasarès di mancul ancje di un Parlament sart, contentantsi de apartignince al Stât talian e de rapresentance a Rome.
VOIE DI IDENTITÂT E DOMANDE DI AUTOGUVIER_ Chescj dâts a meretaressin profondîts e metûts in relazion cun chei altris che a son stâts cjapâts su e che no son stâts ancjemò publicâts. Par esempli si podarès viodi in ce maniere che jessi e sintîsi plui o mancul sarts si incrosin cul jessi om o femine, cul nivel di scolarizazion, cu lis classis di etât, cu la dimension lavorative (dipendents-autonoms; setôr public-setôr privât; setôr professionâl specific), cu la definizion di se stes in tiermins politics (di çampe, di drete, di centri).
Cun dut achel, daûr dai dâts cognossûts si pues vualmâ daurman la esistence di une volontât e di une dibisugne di identitât che si stramudin ancje in domande di cambiament politic inte direzion di un nivel plui alt di autoguvier pe int e pal teritori de Sardegne. Si pues meti dongje i risultâts di cheste rilevazion cun chei di altris scandais fats cualchi an indaûr de bande dai ateneus de Sardegne su la dimension identitarie e sui ûs linguistics. Cun riferiment a un di chescj, si viôt une corispondince une vore fuarte tra chel 3% di lôr che al dîs che nol fevele ni al capìs nuie di sart e il 4% che in chest câs si declare plui talian o talianon e vonde. Di chê altre bande si podarès cjatâ chel 80% di lôr che a disin di jessi a pro de lenghe sarde a scuele.
TERITORI, LENGHE, IDENTITÂT E UFIERTE POLITICHE_ La gjeografie politiche de Sardegne e ufrìs une schirie di listis, partîts e moviments che si proponin tant che vôs autentichis de Sardegne, dai autonomiscj centriscj di PAR.I.S. e PSd’Az (Partito Sardo d’Azione) a chei progressiscj RossoMori e Manca Democratica fintremai ai indipendentiscj iRS (Indipendèntzia Repùbrica de Sardigna), ProgReS, Sardigna Natzione Indipendèntzia e A Manca pro s’Indipendèntzia. Fint cumò, ognidun par cont so, cheste galassie che cuntune grande aprossimazion si podarès clamâle “sardiste” (ancje se in realtât si clamin “sardiscj” dome chei dal PSd’Az) no je rivade a vê plui di un 10-12% dai consens a nivel regjonâl.
Cun di plui, su lenghe, teritori e identitât lis ideis buridis fûr di chescj sogjets a son dispès contraditoris e debilis. Lu marche cun fuarce Roberto Bolognesi, linguist e blogarin sart che al vîf in Olande, che al critiche su chest pont lis posizions dai indipendentiscj e l’economicisim dai politics di chenti, di ducj i partîts, che a calcolin pussibile dome «une economie cence tecnologjie, une tecnologjie cence sience, une sience cence culture e une culture cence lenghe».
AIAR GNÛF O GNOVIS FREOLADIS?_ Intant che in Sardegne la crisi e peste inmò plui che inaltrò e a vegnin fûr dutis lis busis di un modêl economic e industriâl coloniâl, al è alc che si môf, almancul in aparence, propit inte direzion mostrade dal scandai sart-scozês: in Març in Consei regjonâl al è stât fat bon un ordin dal dì che al somee meti in discussion la apartignince de Sardegne ae Republiche Taliane, diviers partîts a mostrin di vê une muse “sovraniste” e tal centriçampe a son chei di SEL che a fasin indenant une ipotesi di coalizion progressiste-sardiste pes prossimis regjonâls, morosant il PSd’Az par che al moli il centridrete.
Ancje in cjase PdL al è cui che al nase l’aiar gnûf: al è il president de Regjon Ugo Cappellacci, che ai 24 di Mai al à fintremai scrit a Monti une letare-difide bilengâl (par sart e par talian) par frontâ lis cuistion fiscâls ancjemò viertis cun Rome. Stant che chel, che fint chê altre dì al jere un fedelissim berlusconian, nol veve mai doprât in public il sart e che tal test la “limba” e ven clamade “la lenghe dai nestris vons”, al ven il dubi che e sedi dome propagande cence nuie daûr. ■
MARCO STOLFO
SARDEGNE. Sarts arûts, prin di dut............
La plui part dai sarts si sintin sarts. Al è ce che al salte fûr di une ricercje fate de Universitât di Casteddu/Cagliari adun cun chê di Dùn Èideann/Edinburc. I prins risultâts a son stâts dâts fûr sù par jù ae fin di Avrîl, intant che dentri de fin di Jugn si previôt la elaborazion complete di dut il scandai, che al è stât fat suntun campion di passe 6000 personis che a àn vût rispuindût a cuarante domandis su identitât, politiche, teritori e avignî istituzionâl de Sardegne.


text:
Lis gnovis dal Sportel
Suns Europe 2022, il belanç de prime part al è une vore positîf. Apontament finâl ai 26 di Novembar e avîs di selezion viert fin ai 31 di Lui
Al è une vore positîf il belanç de prime part di Suns Europe, il festival european des arts in lenghe minorizade, inmaneât de cooperative Informazione…
Al tache Mittelfest 2022 e al è ancje spazi pe lenghe furlane. I prins apontaments ai 25 e ai 26 di Lui cun “Rosada!” e “Pozzis, Samarcanda”
Ancje inte edizion di chest an di Mittelefest al sarà spazi par events e spetacui ancje in lenghe furlane.
Il prin apontament al è par lunis ai 25 di…
Al rive Suns Europe 2022. Dai 30 di Jugn ai 15 di Lui incuintris, events e concierts
Art, contaminazion, talent, pluralisim linguistic, creativitât! Suns Europe al sarà, inmò une volte, dut chest! Il festival des arts in lenghe…
"Os, Mos, Boboròs", dai 21 ai 24 di Jugn a Plêf di Cjamin e a Bugnins cuatri apontaments in memorie di pre Gilberto Pressacco
Dai 21 ai 24 di Jugn tal teritori dal Comun di Cjamin dal Tiliment si davuelç Os, Mos, Boboròs, progjet culturâl in memorie di pre Gilberto Pressacco,…
“Valori identitari e imprenditorialità”, dai 13 di Jugn ai 9 di Lui in Friûl un cors di perfezionament par undis zovins argjentins di divignince furlane
E je in plen davuelziment la edizion numar 13 dal cors “Valori identitari e imprenditorialità”, iniziative formative speciâl pai zovins di divignince…
“C'era una volta... Ruda”, ai 25 di Jugn a Rude si presente il libri di Luigi Gratton
Un libri che al conte la storie di un paîs. Al è ““C'era una volta... Ruda”, volum metût adun de bande di Luigi Gratton cul jutori dal Comun di Rude.…
Certificazion linguistiche pal furlan, al è fûr il bant pai certificadôrs. La scjadince pes candidaturis e je ai 9 di Jugn. Il cors di formazion al ven inmaneât de Universitât dal Friûl
Il percors par meti in vore il sisteme di certificazion linguistiche pal furlan al va dilunc.
La ARLeF e à dât fûr il bant, dome par titui,…
FaSÌN. net, il progjet di promozion de citadinance digjitâl metût adun de APS KLARIS ancje cul patrocini de Universitât dal Friûl si siere cheste setemane cun doi apontaments a Voleson e a Felet
FaSÌN. net – Famiglie Sicure INsieme nella rete al è daûr a finî. Il progjet metût adun de bande de APS KLARIS cun chê di disvilupâ percors formatîfs…
èStoria 2022. Inte suaze dal XVII Festival Internazionâl de Storie a son ancje cuatri apontaments inmaneâts de bande dal Centri Polifunzionâl di Gurize de Universitât dal Friûl
A Gurize al torne èStoria. La edizion numar 18 dal Festival Internazionâle de Storie si davuelç tal cjâf lûc dal Friûl orientâl di 27 ai 29 di Mai.
…
Ai 21 di Mai a Cjasielis si scree la gnove edizion di Festintenda cun doi apontaments dedicâts Lotis dal Cormôr. Une conference a 6 sot sere e un conciert tacant des 9
Ai 19 di Mai al cole il 72esim inovâl dal inviament des Lotis dal Cormôr, la mobilitazion popolâr pal lavôr, pai dirits e pe dignitât de int de Basse…


text:
Isoladôr
Isoladôr
Argagn sul cuâl a vignivin picjâts i condutôrs eletrics par che a restin isolâts da chei altris fii e da lis struturis.
A esistin di varie fate:
- rigjits, fermâts cun pernots a dai braçs di sostegn, doprâts di solit in basse tension,
- a sospension, i plui comuns dai cuai a son chei a cjadene doprâts par lis altis tensions.
A son fats soredut di porcelane ma si cjatin spes ancje di veri.
Al dî di vuê si doprin cuasi esclusivementri pes liniis di energjie ad alte tension.
Une volte e jerin doprâts ancje par implants di basse tension, liniis di telefon e di telegraf.


text:
Poche chiese di Udine hanno avuto una storia così importante e vicende conservative così sfortunate come la chiesa di San Francesco. Questo filmato, che si ispira al volume promosso dall’Istituto Pio Paschini per la Storia della Chiesa in Friuli e realizzato assieme al Dipartimento di Studi umanistici e del patrimonio culturale dell’Università di Udine, porta ad ammirare una serie di affreschi, dipinti al suo interno, che raccontano aspetti importanti del Medioevo e della storia del Friuli.
La chiesa di San Francesco a Udine è un monumento dimenticato che andrebbe rivalutato nel circuito culturale e turistico di Udine, poiché si tratta di uno dei luoghi simbolici della sua identità. Al filmato Rai, curato da Antonia Pillosio, hanno partecipato il prof. Cesare Scalon, curatore della pubblicazione, il sindaco di Udine, i professori Luca Mor e Giuseppina Perusini (con alcuni testi); sono stati intervistati i professori Gianpaolo Trevisan ed Enzo De Franceschi, e il fotografo Luca Laureati, a cui si devono le splendide foto presenti nel libro edito dall'Istituto Paschini e da Gaspari.
Il documentario andrà in onda su Rai 3 bis (canale 103) martedì 8 giugno 2021 alle ore 21.20, e in replica venerdì 11 giugno alle ore 21.40.
Pocjis glesiis di Udin a àn vude une storie cussì impuartante e vicendis conservativis cussì disfortunadis tant che la glesie di San Francesc. Chest filmât, che si ispire al libri promovût dal Istitût Pio Paschini pe Storie de Glesie in Friûl e realizât dutune cul Dipartiment di studis umanistics de Universitât dal Friûl, al puarte a amirâ une schirie di afrescs, piturâts te glesie, che a contin aspiets impuartants de Ete di mieç e de storie dal Friûl. La glesie di San Francesc di Udin e je un monument dismenteât che al larès rivalutât tai itineraris culturâi e turistics di Udin, par vie che si trate di un dai lûcs simbolics de sô identitât. Al filmât de Rai, che lu à curât Antonia Pillosio, a àn partecipât il prof. Cesare Scalon, curatôr de publicazion, il sindic di Udin, i professôrs Luca Mor e Giuseppina Perusini (cui lôr tescj); a son stâts intervistâts i professôrs Gianpaolo Trevisan e Enzo De Franceschi, e il fotograf Luca Laureati, che al à fatis lis maraveosis fotografiis che si cjatilis tal libri publicât dal Istitût Paschini e di Gaspari.
Il documentari al larà in onde su Rai 3 bis (canâl 103) martars ai 8 di Jugn 2021 a lis 21.20, e in repliche vinars ai 11 di Jugn a lis 21.40.


text:
#09 – Minûts luncs
E je une clamade ducj i dîs, tor undis, e o spietin cun ingôs fin che e rispuint. Daspò a man a man che il dialic si disglagne plui o mancul normalmentri e torne la calme. Cualchi volte al covente di ricuardâi la date, o il di de setemane. Altris di ripeti ce che si veve contât îr. Ma si viôt che e va indevant.
La pandemie i à sdrumât lis normis semplicis e cuotidianis. Lis compris, che a jerin la sô sielte framieç da lis scansiis percorudis cun familiaritât a àn tacât a jessi nome robis che e incargave a altris. Da etichetis di formis e colôrs cognossudis e veve passât a dovê doprâ nons che e ricuardave ogni volte mancul. Puartâ i riciclabii, la sô scuse par fâ une cjaminade a buinore, e jere cumò une tasse di butilis e cjartis fin che cualchidun da la famee al passave a puartâle vie.
Finît l’isolament, pôc par volte le vin convinçude di ricjapâ i siei cefâs e tignî dûr. Une domenie i fradis si son metûts di acuardi par puartâle a cjase nestre a buinore par che nus judàs cuntun rost di cunin, che no si veve tornât a fâ in vincj agns, di cuant che il pari al jere muart.
Prime e cencenave, ma cuant che e ò viodût che la nestre ignorance e jere vere e à cjapât il baston di cjapitani e e à tacât cun lis indicazions: “No stait a jessi sudizionôs cun l’ai”. Vot dincj scussâts e intîrs”. “I tocs si metin tal vueli frêt, fin che a si indorin, no si zonte nissun licuit”. “Non stait a dismenteâ i tocuts di panzete” “I ramaçuts di osmarin a van intîrs e in cuantitât”. “Cumò si, sumìn il vin blanc”.
La sô concentrazion e jere stade otime, la voie ancje. Il savôr e i aromis, compagns a chei che o ricuardavin di piçui.
Di li a une setemane il telefon al veve sunave dibant.Il portîr dal edifici nol rispuindeve al nestri messaç tal whatsapp. O ricuardi che o vevi provât a telefonâ a intervai di dîs minûts.
Finalmentri, al è rivât il “pronto”.
“O soi stade dal piruchîr. Mi coventave incolorî i cjavei. A jerin un mismàs”.
Cualchi dì al sarà, o ricuardi di veêmi dit, ma nol è chest.
di ***
#1***


text:
GNÛFS LIBRIS PAI FRUTS IN LENGHE FURLANE
Editôr Serling soc. Coop.
www.serling.org
Mape ilustrade “Friûl di Magance” di Luigino Peressini
E ven fûr in chescj dîs la mape ilustrade “Friûl di Magance” di Luigino Peressini, pal editôr Serling soc. Coop.
La mape, che si indrece al public dai fruts ma no dome a chei, e presente il Friûl popolât di dutis lis figuris de tradizion popolâr: orcolats, aganis, maçarots, salvans, pagans, cjalcjuts, drâcs, striis...
La sdrume di creaturis dal mont magjic (il mont de “Magance” cemût che al è definît in ciertis flabis furlanis) al fâs dal Friûl un labirint pardabon ingredeât, e al è propit par orientâsi in chest imagjinari popolâr tant ric che e ven publicade la mape, che sul daûr e propon schedis cu la descrizion par furlan des figuris principâls rapresentadis sul devant.
La mape e à un formât di cm. 100x70 e si pues cuistâ intes librariis o li dal editôr (0432 649131, coop@serling.org) al presit di 15 euros.
Luigino Peressini: architet, ilustradôr, al à realizât diviersis storiis a fumuts e mapis ilustradis par aministrazions comunâls (Palme, Manzan, Osôf, Tavagnà, Feagne, Remanzâs...) e pes scuelis, fondant simpri il so lavôr creatîf suntune ricercje filologjiche e une vore precise.
“L’arbul Feliç” di Lussia di Uanis
Al ven distribuît in chescj dîs il libri cun cd-audio “L’arbul Feliç”, di Lussia di Uanis.
Il libri si indrece al public dai fruts za di prime che a ledin a scuele, al è ilustrât cui biei dissens di Elena Chiandussi e al à un cd cu la storie recitade de autore stesse, acompagnade des dolcis musichis origjinâls di Annalisa Masutti, che lis sune cul piano.
“L’arbul Feliç” e je la storie di une semençute che cul passâ des stagjons, e ven sù, si trasforme e compagnade dal passâ dal timp, tra Invier, Vierte, Istât e Sierade, al devente un biel miluçâr, gjoldint di ce che i sucêt e di ce che al à tor ator.
Il libri al à 48 pagjinis, al è in lenghe furlane cu la traduzion, in code, par talian; il cd audio al dure 25 minûts. Si si pues cuistâ intes librariis o li dal editôr (0432 649131, coop@serling.org) cul presit di 20 euros.
Lussia di Uanis: poetesse, artiste, e lavore intal cjamp de istruzion, cun progjets didatics par fruts, prin di dut in lenghe furlane. E à publicât il libri par fruts “Intal sac de fantasie”. Par Radio Onde Furlane e à curât il program “Flabis a mirinde”.
Serling soc. coop.:
posta elettronica: info@serling.org


text:
INCUINTRIS A VENÇON: I ULTIMS STUDIS SU LA VICENDE STORICHE DAL APUESTUL DREE10 di Novembar 2010
O vin il plasê di invidâus domenie 28 di chest mês par un incuintri a Vençon.
As 3.00 dopo di misdì: Gjespui cjantât in domo. Al sarà presint bons. Dree Bruno Mazzocato
Arcivescul di Udin.
As 3.30 in canoniche te sale Patriarcje Bertrant il dotôr Gabriele Pelizzari al presentarà: I ultims studis su la vicende storiche dal apuestul Dree.
O varìn locasion par gjoldi di une gnove publicazion de Opera omnia finanziade de Provincie di Udin: AMÔR DI PATRIE editoriâi 1979-1983 Prin volum, di Antoni Beline


text:
02 aprile 2013
Vuê o soi sul Messaggero Veneto
Il Messaggero Veneto di vuê al à publicât une presentazion su di me che us ripuarti chi dongje (par lei l'articul, fracait su la foto). Par cuistions di spazi, i concets a son stâts sintetizâts e par chest o dopri chest blog par spiegâmi miôr.
Vuê si sint a fevelâ tant di Beppe Grillo e dal so blog, in realtât il gno e il so a àn dome pôcs mês di diference. Ce che a àn di une vore difarent e je la maniere che ju doprìn: Grillo al pontifiche cence rispuindi al lis domandis, jo o invezit o pensi che chest imprest al sedi di meti a disposizion dai citadins come moment di confront e dialic.
O ai acetade la candidature cul Moviment Autonomist Furlan par sostignî il President Fontanini parcè che tal prin puest dal nestri program e je la centralitât de persone e duncje il dialic cul citadin nol pues escludi ancje l'ûs di tecnologjiis come il blog, twitter e facebook.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Vuê si sint a fevelâ tant di Beppe Grillo e dal so blog, in realtât il gno e il so a àn dome pôcs mês di diference. Ce che a àn di une vore difarent e je la maniere che ju doprìn: Grillo al pontifiche cence rispuindi al lis domandis, jo o invezit o pensi che chest imprest al sedi di meti a disposizion dai citadins come moment di confront e dialic.
O ai acetade la candidature cul Moviment Autonomist Furlan par sostignî il President Fontanini parcè che tal prin puest dal nestri program e je la centralitât de persone e duncje il dialic cul citadin nol pues escludi ancje l'ûs di tecnologjiis come il blog, twitter e facebook.
Di chei altris ponts che o volarès realizâ, us scrivarai tai prossims dîs, cirint di esponi cussì il program pes Elezions provinciâls 2013 dulà che o soi candidât pal Maf tal colegjo eletorâl n.20 di S.Denêl (comuns di Forgjarie, Maian, Ruvigne e S.Denêl).
Nessun commento:
Iscriviti a: Commenti sul post (Atom)


text:
No son timps facii pai pescjadôrs dal nestri mâr, simpri plui scjafoiâts de concorince di robe pescjade tai oceans in maniere industriâl (cun mega stabiliments flotants e pes spedît congjelât a presit bassissim ator pal mont), di cuestis ruvinadis di devastantis tecnichis di pescje cence criteri (la nomenade «pescje a strassin», ma parfin, in Grecie e te coste dalmate, cun esplosîfs), e di coscj simpri plui dûrs di frontâ (parsore dut, il gasoli e il cost de lavoranzie, che al dì di vuê si rosein in pratiche dut il vuadagn sudât).
Une crisi che i pescjadôrs di Maran e de nestre Lagune a cognossin ben, a cjalâ il numar simpri plui ristret di barcjis e di lavoradôrs che a rivin a tignî dûr. E che no je contrastade trop des autoritâts, cun normativis pensadis dome a peraulis par tutelâ il mâr, ma fatis cence considerâ che la pescje tradizionâl za di so e nas tal rispiet de nature. Ultin câs – che al sarès di ridi, se nol fos tragjic – e je la leç de Comunitât Europeane che e viete di cjapâ ciertis speciis di piçui pes, dant di fat un colp mortâl a dute une schirie di pescjis «a la vecje» tai lîts talians (e relative tradizion gastronomiche). Une leç dal 2006, fin cumò derogade (e si visin dome cumò?), che e fâs tant pensâ ae vicende dal «Tocai». E une domande e nas spontanie (polemiche tant che e covente par no cjatâsi tal stes deliri dal non dal vin furlan): ma di front a une leç, clarementri pensade pe pescje tipiche dal Mâr dal Nord, dulà dal osti jerie la rapresentance taliane a Bruxelles, cuant che si à decidude une barbarie dal gjenar?
Dut câs, la int di mâr e à la scusse dure – e chei di Maran no fasin ecezion -, int che no si rassegne a fassi sfracaiâ tant facilmentri. E fâs plasê la notizie di chestis setemanis che, par esempli, un grup di lôr si è metût in cooperative par salvâ il stabiliment de Maruzzella, simbul di une pescje che e alimente ancje une industrie. O ancje viodi ciertis barcjis di pescjadôrs che si tirin sù lis maniis e che a tentin la strade de «pescje turisim», che e pues jessi une maniere inteligjente e concrete di puartâ a cjase cualchi franc in plui, dant ancje une biele man ae culture dal ambient e ae industrie locâl dal turisim.
Ae fin de fiere, però, ce che pardabon al podarès fâ la diference a son i consumadôrs: se ogni femine di cjase, lant a fâ spese, si fermàs un moment a pensâ, e discuvierzarès forsit che – prime di fâsi cjapâ des modis o de reclame e comprâ merluç de Norvegje o gjambars dal Cile – a ‘nd è pes bonissim, pescjât in zornade (il famigjerât «km zero»), bon par fâ un grum di ricetis e che in pratiche nol coste nuie. Provait a fâ il confront, economic e nutritîf: di une bande dôs finis e costosis fetinis di vidiel, di chês che cuant che a tocjin la padiele a van dutis in aghe, e di chê altre un biel chilo di sardelis dal Adriatic, pescjadis in zornade, di fâ panadis te farine e fritis, o «in saor», o ancje dome butadis tal for suntun jet di cartufulis e di rosmarin.
E vâ la pene, no?
____________________________________________________________
Pescjadôrs ai fornei: cuant che il pes di Maran al rive in cusine
Bisats, sfueis, passaris, brancins, oradis, sardelis, caparots, gjambars… Tancj a son i protagoniscj de pescje te nestre lagune, par vie di un ambient cetant favorevul, cun fondâi bas, temperaduris clipis e la ricjece di aghe nete che e rive jù cui flums. Un ambient cussì bon di jessi ideâl pe nassite des oradis, pes preseât e grande risorse pai pescjadôrs.
In cusine, chês plui dopradis a son dal sigûr lis sardelis, di fâ fritis, di butâ sù pe gridele, o di meti sot «saor», in marinade cun tante civole e savôrs.
Ma ancje il bisat, cu la antighe tradizion di fâlu «in speo», vâl a dî impirât suntun spêt di len aromatic, alternât a fueis di orâr e cusinât su lis boris (une preparazion che e suie la cjar dal gras di masse).
La plui nomenade specialitât de lagune e cjape però il non di Grau, o sei il «boreto a la graisana», une sope di pes puar, chel che i pescjadôrs a savevin di no podê vendi al marcjât e si tignivin par se, par fassi di gustâ intant che a stavin fûr a pescjâ, tai tradizionâi «casons».
E, a proposit di mangjâ puar, no va mai dismenteade une buine friture, cun schiis, agudelis e – particolaritât propit de zone di Maran – i zotui («sotoli», in dialet), che a saressin une vie di mieç tra sepis e moscardins, di 5-6 cm, frits insieme a piçui calamârs. Sperant che la U.E. nus lassi ancjemò jessi un cimi golôs…
Margherita Timeus
CULTURE. Il nestri pes: une sielte inteligjente............
No son timps facii pai pescjadôrs dal nestri mâr, simpri plui scjafoiâts de concorince di robe pescjade tai oceans in maniere industriâl (cun mega stabiliments flotants e pes spedît congjelât a presit bassissim ator pal mont), di cuestis ruvinadis di devastantis tecnichis di pescje cence criteri (la nomenade «pescje a strassin», ma parfin, in Grecie e te coste dalmate, cun esplosîfs), e di coscj simpri plui dûrs di frontâ (parsore dut, il gasoli e il cost de lavoranzie, che al dì di vuê si rosein in pratiche dut il vuadagn sudât).


text:
Une racuelte di scrits peade a salt intes tematichis di fonde. La prime e met a fûc l’interès pal lengaç; la seconde, vierte dal studi sul çurviel bilengâl dai furlans, e je marcade di opinions vivarosis su lis cuistions che a sticin il dibatit culturâl in Friûl e la tierce che e met a confront in mût brilant argoments dissiplinars e interdissiplinars. Un apel, impostât cun clarece radicâl, a la reintegrazion dal individui e a la molteplicitât des culturis.
Mario Turello (de Prefazion a la prime edizion)
La neurolinguistiche e je in stât di spiegâ, suntune salde fonde biologjiche e neurologjiche, grant part dal compuartament culturâl e de dinamiche des diferencis culturâls jenfri i popui, comprindude l’aspirazion dai popui a l’autoguviêr (fin a lis formis patologjichis dal nazionalisim e dal razisim). Un dai aspiets plui interessants di chest libri al è la spiegazion, dassen sientifiche, dal parcè che la moltiplicitât des lenghis e je une ricjece. Un pont impuartant, ancje in tiermins politics, par chei che a vivin tune tiere – come il Friûl – là che si è puars di dut, fûr che di varietât des lenghis feveladis. Nol è ciert un câs se il Friûl, oltri a vê une grande varietât culturâl umane, al è ancje la zone de Europe cu la massime varietât biologjiche pes plantis e pai nemâi. Ma parcè propit il cjâf dai furlans? Isal cussì speciâl il cjâf dai furlans di meretâ un tratât di neurologjie ad hoc? Par Franc Fari lis formis culturâls umanis a àn lis lôr lidrîs ultimis te biologjie dal çurviel – l’orghin che al elabore la nestre vision dal mont – e duncje i elements essenziâi de culture furlane a puedin jessi esplicâts, tal lôr disvilup storic-critic, su la fonde de neurologjie.
Sergio Cecotti


text:
La Austrie e à montagnis, grancj lâcs, paisaçs coltivâts, citâts bielis come Salisburc o Viene, al puest dal mâr però e pues proponi un gran numar di centris termâi modernis.
La plui part dai implants si cjatin su la linee termiche che e cor a sud di Viene. Li dulintor a son nassûts za lûcs storics tant che Baden, Bad Vöslau, Bad Fischau dut a tachin cu “Bad”, par furlan “bagn”.
Centri dal turisim tes aghis cjaldis e je la Stirie meridionâl dulà a son 9 implants, invezit in Carintie “dome” cuatri: 2 a Bad Kleinkirchheim e un a Bad Bleiberg e un a “Warmbad”. A Bad Bleiberg e Bad Kleinkirchheim lis termis a son tal cûr di valadis alpinis a passe 900 m, ven a dî che si pues fâ il bagn in aghe cjalde intant che di fûr al è un ambient invernâl.
Lis termis di Warmbad a pôcs chilometris dal Friûl a spietin i furlans_ Ai 11 di Lui al è stât inaugurât il gnûf centri “termis Cartintie” a Warmbad Vilac cuntune fieste dulà che a jerin presints une vore di celebritâts dal mont de politiche, sport e culture tant che la stele nadadore Mirna Juki, il schiadôr Christian Mayer e il governadôr Gerhard Dörfler. “O sin une vore braurôs di vê screât chest progjet regjonâl: cumò Vilac al ufrìs ai vicins de Slovenie e dal Friûl ancje termis pardabon ugnulis” al à declarât Dörfler.
Il gnûf Carintie spa, un progjet di 47 milions di euros, al rapresente une piere miliâr te storie dal turisim carintian. Il gnûf complès cun pissinis dentri e fûr, 3 sgliçui di aghe, un parc acuatic interatîf e la pissine sport di 25 metris, fitness, aree spa al sostituìs l’implant di prin.
O vin contatade la responsabile dal marketing de struture, Doris Pehr.
Ce rindial interessants i lûcs turistics de Carintie infûr di une visite spa?
Nature maraveose, ciclisim, alpinisim, rilassâsi intune ostarie comude e plasevule o morestâ e sclipîsi dongje di un dai lâcs – e simpri tu ti cjatis cuntun pît in Friûl o Slovenie.
Si spietaiso presincis des regjons dongje il confin furlan-sloven?
Sì, o sperìn di vê un grum ospîts de regjon Alpis Adrie, in particolâr dal Friûl ancje par vie dal bon colegament stradâl.
Parcè a pôcs km no sono struturis termâls?
La posizion dai bagns e dipint soredut de gjeologjie de zone. La aghe termâl e je dome dilunc vie des liniis di faie: une e va de direzion di Salisburc viers Friûl e propit su cheste si cjate Warmbad Villach.
Fasêso publicitât in Friûl e vêso decidût di doprâ ancje messaçs publicitaris par furlan?
Il Friûl al è un segment di clientele impuartant par nô. O sin daûr a fevelâ cun partners comerciâi potenziâi su la cooperazion e sul marketing. Tal nestri complès termâl adun cul sô albierc “Thermenhotel Karawankenhof” o fevelìn par todesc, inglês e talian. Il furlan al è une lenghe pardabon une vore biele, ma, magari cussì no, no lu tal nestri repertori.
Grancj invistiments di scuasit 46,7 milions e une cerimonie di viertidure di dusinte mil euros puartarano a une cressite dal turisim te regjon di Vilac?
Il centri benstâ “KärntenTherme” cu la sô ufierte di bonvivi e benstâ, saune, SPA, fitness e atrazions pai fruts, si presente tant che une grande atrazion par dute la regjon tor di Vilac, ma ancje al di là dal confin. E je une ufierte bielonone soredut cuant che chenti al è brut timp.
Trop costie une zornade ae termis par une famee cun doi fruts? Vêso abonaments salacor pai ospîts de regjon di confin, p.e. di Tarvis?
Un biliet famee par doi grancj e un frut al ven 45 euros. O vin il biliet zornalîr e il biliet par trê oris, tant che abonaments o biliets anuâi e mensii. O sin in particolâr braurôs de ufierte MEMBERSHIP Kärnten Therme: i membris a puedin fâ plen ûs dal centri complet, dutis lis trê areis FUN, FIT & SPA 356 dis al an. Informazions e prenotazions al numar: +43 (0) 4242 3001-2750 e www.warmbad.at
Ce isal di gnûf e di difarent, stant che si lei su la stampe che il gnûf centri al è il plui moderni in Austrie tal cjamp FUN / FIT / SPA ?
La peraule clâf “Medical Wellness”, la cumbinazion dai trê “FUN, FIT & SPA”. Formazion, bagn turc, massaç, aghe termâl, bielece, nadâ te pissine di 25 metris, spinning su la terace panoramiche. Ogni membri al cjape il so propri plan di alenament cun conseis individuâi. La tecnologjie e je inzornade, o volìn che i nestris ospîts si podedin rilassâ intant che i lôr fruts si divertissin sul sgliçul lunc 85 m.
Isal ancjemò alc che no si cjate inaltrò?
Une des nestris atrazions princilpâls e je il hammam cui siei massaçs orientâi a pinel savon.
Dal dut gnove e je la nestre linee cosmetiche “Videa”, disvilupade in esclusive dome pal nestri Resort Spa cu la nestre aghe termâl. O ufrìn trataments cui prodots “Videa” tal nestri centri SPA. (Prenotazions: spa@kaerntentherme.at). ■
JANEZ ERAT
AUSTRIE. Inaugurât il gnûf centri “termis Cartintie” a Warmbad............
La Austrie e à montagnis, grancj lâcs, paisaçs coltivâts, citâts bielis come Salisburc o Viene, al puest dal mâr però e pues proponi un gran numar di centris termâi modernis.


text:
IL PROCESSIONÂL DI CIVIDÂT E LA ATUALIZAZION DAL PATRIMONI MUSICÂL AQUILEIÊS – RICUART DI PRE PAULI VARUT14 di Fevrâr 2011
O vin il plasê di invidâus al incuintri di Vençon di domenie 14 di fevrâr. As 3.00 dopomisdì: Gjespui in Domo, as 3.30 te Sale Patriarcje Bertrant p. Emidio Papinutti al presentarà: IL PROCESSIONÂL DI CIVIDÂT E LA ATUALIZAZION DAL PATRIMONI MUSICÂL AQUILEIÊS.
Stin simpri insieme te pâs e tal afiet savint che i muarts no bandonin i vîfs e i vîfs midiant dal Signôr si impensin dai muarts. Ta cheste comunion dai sants saludìnsi e restìn tacâts par judâsi a vivi in eterni. Mandi pre Pauli
(dal Testament spirtuâl)


text:
I Furlans che di chi indevant a volaran vê un jutori tal sopuartâ il lôr cronic «mâl dal modon» a varan a disposizion un camion fat al 100% in Patrie. Di fat e je nassude di pôcs mês la dite «Fuart» che a à volût sielzi un non furlan par identificâsi e identificâ i siei prodots cun soliditât, robustece e coraç: carateristichis che a no àn di mancjâ intun prodot particolâr che al vûl sfondâ intun marcjât competitîf come chel des machinis (auto motive, par inglês).
IDEE GNOVE_ La idee e nas dal volê taponâ un setôr dal marcjât ancjemò libar, ven a stâi chel dai camions cun alte puartade ma cun intric laterâl minim: di fat, il prin prodot de aziende al è unic tal so gjenar e al è un camion che al à une capacitât di caric di 6.600 kg, contignude te largjece minime di dome 179 cm. Adat duncje par lâ vie tant che un madrac in puescj là che altris camions no rivaressin a lâ (borcs antîcs, boscs, stradis di mont).
Te sede di Cjons a son bielzà in produzion i prins modei che, partint di un telâr standard, si puedin adatâ a deventâ sì camion di traspuart ma ancje camion par spurgazion, compatadôr, motoscove, mini betoniere e vie indenant. L’unic limit aes pussibilitâts di chest mieç e je la fantasie dai operaris che lu dopraran.
IL NON VINCENT_ Il non furlan – al spieghe Gabriele Da Re, diretôr de aziende – lu vin cjatât intant che o cirivin un non che al veve di jessi curt, che al pandès positivitât e robustece dal mieç e… che al ves il domini internet ancjemò libar.
«O jerin impantanâts te sielte e nissun al rivave a cjatâ la strade juste. In chel, un gno colaboradôr al à sbrocât: e parcè no lu clamìno ‘Fuart’?».
La idee e je plasude subit a ducj: un monosilabic, te miôr tradizion dal mont dai motôrs (come par esempli, i nons di machinis tant che Uno, Fox, Leon, Jazz, Golf, Splash…); un non che nol è une maleperaule in altris lenghis e che nol à significâts doplis. E soredut, un non che al da un impront clâr a ce che la aziende a vûl jessi, ven a stâi ben inlidrisade te Patrie, sedi come tecniche industriâl che come valôrs che e vûl trasmeti ai siei prodots.
Chest prodot al nas cuntune ricercje di perfezion tal so DNA: perfezion intal disegnâlu par fâ stâ dut in 179 cm di largjece, perfezion inte cualitât dai components, perfezion intal adatâsi a mil aplicazions. Al dîs simpri Da Re: «La perfezion che o cirìn dì par dì le vin volude meti dentri ancje inte marcje de aziende, che a son trê cerclis che si imbracin. Il significât al è chel di meti adun la perfezion dal cercli e chê dal numar 3, volint marcâ la dople perfezion che o cirìn par burî fûr un prodot indistrutibil».
Chescj «sartôrs di camions» a son za daûr a pensâ ae prossime aplicazion. «O stin za pensant di adatâ il mieç pe Protezion Civîl e pai Pompîrs». La grande fervence di cheste scuadre di zovins entusiascj nus tache e no nus reste altri che augurâur di vê simpri fam di fâ strade, e che i lôr camions no rivin mai adore a passisi di chilometris e di lavôr.
Bruno Colledani
SPECIÂL – Un camion propit… fuart!............
I Furlans che di chi indevant a volaran vê un jutori tal sopuartâ il lôr cronic «mâl dal modon» a varan a disposizion un camion fat al 100% in Patrie. Di fat e je nassude di pôcs mês la dite «Fuart» che a à volût sielzi un non furlan par identificâsi e identificâ i siei prodots cun soliditât, robustece e coraç: carateristichis che a no àn di mancjâ intun prodot particolâr che al vûl sfondâ intun marcjât competitîf come chel des machinis (auto motive, par inglês).


text:
Ancje vuê o ai voie di fevelâ di un argoment un tic delicât e par fâlu o met achì in bande un estrat di une locandine di une mostre che e sarà presentade a Maian ai 9 di Fevrâr.
O soi une vore displasût che cheste iniziative e vedi vût il patrocini dal nestri comun.
No contesti la concession dal spazi: l'art 21 de Costituzion al garantìs il dirit di libertât di espression, ma patrocinâ une posizion ideologjiche come chê presentade ta chest volantin, cun di plui che e dopre la lenghe furlane par veicolâ un messaç che nol pues jessi condividût di cui che al à a cûr la lenghe, la culture e la identitât furlane... dut chest mi à fat tant displasê e mi semee inoportun.
Cun di plui propit dopo 1 mês che al è stât tirât jù l'ultin confin che al divideve il Friûl de Slovenie, si presente un volantin li che si fevele dai confins dal 1924
(tratât di Rome
), in plen Venteni...
O soi propit displasût!
Ancje parcè che za l'an passât o vevi fevelât di chest argoment e al jere vignût fûr un dibatit che al varès vût di fâ pensâ un moment di plui... tornait a lei achì
.
par viodi par intîr la locandine de mostre: fracait achì
.
Osservazions:
a) la facende scandalose de cjartine "imperialiste": i problemis di rilevâ a son doi:
1) e je false, parcè che il Friûl-Vignesie Julie no à mai vût chei confins alì, nol à mai includût lis provincis di Pole o di Fiume, ni chês di Triest intai confins mostrâts. Duncje se lôr a vuelin fâ viodi cemût che a jerin i confins une volte no podin clamâ la cjarte Friuli Venezia Giulia / Friûl Vignesie Julie. Ancje parcè che cuant che il cunfin al jere cussì, il furlan nol veve nissun dirit di citadinance intal stât talian;
2) il fat che e sedi contingnude intune manifestazion di un ent public dal stât talian vint une valence "ogjetivementri" aggressive intai confronts dai stâts vicinants; jo o crôt che cheste robe si podarès configurâ ancje come un incident diplomatic internazionâl, parcè che il stât talian cul tratât di Osimo
al à ricognossût i cunfins atuâi e duncje nol è che un ent public al podi meti in discussion la robe; secont me bisugnarès viodi se la iniziative e ven fate cun finanziaments publics, e in chel câs cirî di blocâju, soredut se a son cu la leç dal furlan;
b) la facende dal furlan doprât: al è scandalôs che lôr a clamin Jugosclavanie
, la Jugoslavie e dopo peraulis come "floibis
" e "esut
", no sai, ma a mi mi samee un furlan "macaronic". Cun di plui al met ogjetivementri in contraposizion il furlan cun chês altris lenghis dal cunfin, cuntun ûs dal furlan duncje in fuart contrast cun ce che ducj chei si ocupin di furlan a cirin di fâ;
c) a propuesit di "Jugosclavanie", vuê in ogni câs no esist plui, duncje o ribadìs che cheste cjartine e je false ancje da chest pont di viste: a cuâl periodi storic corispuidie? Cuant che e jere la Jugoslavie i confins no son mai stâts cussì, e cuant che a jerin cussì no esisteve il Friûl-Vignesie Julie. Jo o crôt che un ent public nol podi distribuî robis falsis dal pont di viste storic, gjeografic e sientific.
Par chest, o ai mandât cheste mail in comun:
"in cualitât di conseîr comunâl o domandi che al vegni ritirât il patrocini dal comun a cheste manifestazion: "L'italia dei confini tra foibe ed esodo / L'Italie dai tiermins jenfri floibis e esut", fasint une delibare che e anuli la delibare 52/2008
Sperant che cheste domande e sedi sodisfate, us saludi di cûr.
mandi mandi e grazie
christian"


text:
Lis gnovis dal Sportel
Al rive Suns Europe 2022. Dai 30 di Jugn ai 15 di Lui incuintris, events e concierts
Art, contaminazion, talent, pluralisim linguistic, creativitât! Suns Europe al sarà, inmò une volte, dut chest! Il festival des arts in lenghe minorizade – inmaneât de cooperative Informazione Friulana, la editore di Radio Onde Furlane, cu la poie finanziarie de Regjon Autonome Friûl-Vignesie Julie, de ARLeF – Agjenzie Regjonâl pe Lenghe Furlane, dal Comun di Udin, de Fondazion Friuli e cu la colaborazion dal Istitût basc Etxepare e di cetancj altris sogjets publics e privâts, internazionâi e di chenti – al è pront par tornâ a menâ in Friûl musiche, cine, teatri e leterature declinâts intes lenghis minoritariis dal Continent Vieri.
Daspò di une anteprime in colaborazion cul CEC di Udin (la proiezion lì dal Visionario dal cine catalan «Alcarràs» – che al à vinçût l’Ors di Aur al festival di Berlin – ancje in lenghe origjinâl), chest an la rassegne e tacarà ai 30 di Jugn, par sierâsi ai 26 di Novembar. La otave edizion di Suns Europe e sarà un miscliç jenfri il formât de manifestazion dai prins agns, che si faseve tra Novembar e Dicembar, e chel “gnûf” estîf, causionât de pandemie. Ancje chest an, il Festival si davuelzarà in diviers puescj, cjapant dentri vot Comuns dal Friûl (Dartigne, Cormons, Feagne, Mortean, Murùs, Puçui, Romans dal Lusinç, Udin) in undis events (che a deventaran inmò di plui cu la sezion de Sierade!). Par cumò, i ospits a saran uns trente di lôr, stant che no si pues fissâ ancjemò cun esatece il numar definitîf, parcè che i protagoniscj dal conciert finâl dai 26 di Novembar li dal Teatri Gnûf “Giovanni da Udine” al vignarà definît daûr des propuestis fatis indenant in rispueste al avîs dât fûr cualchi setemane indaûr.
Puartant indenant la sô mission - ‘Dirit ae lenghe, dirit ae diversitât’, ven a stâi lavorâ par “promovi lis produzions artistichis contemporaniis intes lenghis minorizadis di Europe cun chê di prudelâ la costruzion di une Europe diferente, unide intes diversitât e che si fonde parsore dai dirits, dal pluralisim, dal rispiet e de colaborazion” – Suns Europe chest an si vierzarà intal cûr di Udin, in place Libertât (tal Teatri Palamostre tal câs di ploie) cul conciert dal furlan Loris Vescovo, a tacâ des 9 di sere.
Tal indoman, aes 7 di sere, invezit, il Visio Garden (Visionario, Udin) al darà acet al incuintri che al varà par protagoniste la ocitane Alidé Sans. La cjantante si esibirà invezit ai 2 e ai 3 di Lui, simpri aes 9 di sere, prime a Vilalte di Feagne li de Cjase di Catine e la dì dopo te Cort di vie Canoniche 25, a Lavarian (Auditorium in place “S. Paolino”, tal câs di ploie).
Cualchi dì dopo, ai 7 di Lui, a fâ di protagonist al sarà il progjet musicâl Meigama, formât di Mauro Palmas e Frantziscu Medda, (Sardegne) in conciert aes 9 di sere al fuart di Sante Margarite, intal comun di Murùs. Suns Europe al larà indevant simpri intal segn de musiche ai 8 di Lui, aes 9 di sere, cul galês Carwyn Ellis sul Cuel di Sant Martin, a Dartigne (tal câs di ploie Teatri Lavaroni). Inte aziende agricule Gradnik di Cormons, ai 9 di Lui, simpri aes 9 di sere, adun cui sarts Meigama a montaran sul palc la cubie furlane-slovene Franco Giordani e Davide Tomasetig. Il galês Ellis si esibirà di gnûf inte Cort de Cjase de Musiche di Puçui (dentri tal câs di ploie) ai 10 di Lui, aes 9 di sere.
Spazi pal Paîs Basc ai 13 e ai 14 di Lui: prime cu la presentazion dal libri Bestaldean cun Jaione Dorai e Ernesto Prat (li de librarie Tarantola di Udin aes 6 sot sere); la dì dopo cul conciert di Sara Zozaya inte Cort de biblioteche di Romans dal Lusinç, aes 9 di sere. Un ultin apontament al sierarà l'Istât di Suns Europe in place Libertât, a Udin (Teatri “San Giorgio” tal câs di ploie), ai 15 di Lui, aes 9 di sere, cun Sara Zozaya e cualchidun dai musiciscj protagoniscj dal progjet dedicât aes Lotis dal Cormôr (Friûl): Simone Piva, Alvise Nodale, Nicole Coceancig, Fabrizio Citossi, Devid Strussiat, Corâl La Tela, Guido Carrara e Lussia di Uanis.


text:
19 luglio 2009
La Patrie di Lui
La Patrie di Lui e je rivade par pueste. Ta chest numar o vin fevelât de situazion de tutele linguistiche frontant diviers aprofondiments: la sentence de cort costituzionâl, i tais de leç 482, lis polemichis e vie indevant.
Jo e il Dree o vin firmât un "editorialut in pirulis" che al comente propit chestis ultimis polemichis: lait a leilu chi, sul Sît de Patrie.
Us visi che vuê aes 6 di sere us spietìn ducj a Aquilee li che Glesie Furlane e celebre la messe dai Sants Ermacure e Fortunât e al vignarà ancje let un comunicât in mert a lis stessis polemichis che o disevi chi parsore.
Jo e il Dree o vin firmât un "editorialut in pirulis" che al comente propit chestis ultimis polemichis: lait a leilu chi, sul Sît de Patrie.
Us visi che vuê aes 6 di sere us spietìn ducj a Aquilee li che Glesie Furlane e celebre la messe dai Sants Ermacure e Fortunât e al vignarà ancje let un comunicât in mert a lis stessis polemichis che o disevi chi parsore.
Nessun commento:
Iscriviti a: Commenti sul post (Atom)


text:
Sisme dai trê cjapitui
Cun schisme dai trê cjapitui (o ancje schisme tricapitolin) si intint une division dentri de Glesie che si davuelzè tra i secui VI e VIII, causade di un numerôs grup di vescui, soredut ocidentâi, che a romperin lis relazions cui altris vescui e cul pape.
Il schisme dai trê cjapitui al scomençà tal moment che l'imperadôr Justinian al tentà di imponi lis sôs viodudis politichis e religjosis, fasint condanâ, tal Concili di Constantinopoli II (553) trê scrits di trê teolics de Antiochie: Teodôr di Mopsuestia, Teodorêt di Cir e Ibe di Edesse. I trê a contestarin la teorie dai monofisiscj che a sostignivin une uniche nature di Crist, ven a stâi chê divine. Justinian alore, insieme ae sô femine Teodore, ferbinte monofisite, a oblearin ancje il Pape Vigjili a acetâ la condane dai trê Cjapitui. Cheste intromission dal imperadôr Justinian e de sô femine su lis cuestions de glesie e provocarin il disdegn dai vescui de Italie setentrionâl e di dut l'Ocident. Fra i principâi vescui schismatics a forin chel di Milan e chel di Aquilee; chest ultin in particolâr al scomence a fâsi clamâ patriarcje, par chest il teritori controlât al fo clamât patriarcjât.
I vescui schismatics no poiarin mai eresiis o teoriis alternativis, ma protestavin plui che altri cuintri la influence dal podê politic su chel religjôs, che no lu consideravin acetabil.
Il vescul di Milan al tornà za intal 570 ae ortodossie; par Aquilee invezit, a jerin doi vescui, chel cun sede a Grau, bizantin, e chel langobart, che al restà a Aquilee. Il prin al tornà ae ortodossie tal 607, impen il patriarcje di Aquilee, cun ducj i siei teritoris, dome intal 698, cuant che il re langobart Cunipert ju invidà a Pavie e ju convincè a rivâ a un acuardi cul pape, formalizât intun sinodi a Aquilee.


text:
Tal calendari a ‘nd è diviersis zornadis dedicadis a dirits specifics, pe plui part istituzionalizadis de ONU, ma chê che ju ten ducj adun, ven a dî la Zornade dai Dirits Umans, e cole ai 10 di Dicembar. Par chel che si sa, invezit, no je nissune dì che e celebri ducj i dirits, ma cuntune declinazion locâl. Inte liste ONU, la Zornade internazionâl plui dongje de ZFD e je chê dedicade ae lenghe mari (International Mother Language Day), che si celebre ai 21 di Fevrâr.
LIS NAZIONS CENCE STÂT_ Massime framieç des nazions cence stât, invezit, a son lis fiestis nazionâls a cjapâ sù dispès la ande di zornadis di rivendicazion dai dirits di chê comunitât. Al è il câs dai catalans che a celebrin la lôr fieste nazionâl ai 11 di Setembar (par ricuardâ une sconfite patide intal 1714, ma daspò di une lungje resistence). Baste lei ce che al è scrit suntun sît dedicât propit a cheste zornade: “Ogni 11 di Setembar cetancj catalans e catalanis o lin dilunc a manifestâ pes stradis par domandâ che a sedin ricognossûts i nestris dirits nazionâi e plui autoguvier”.
IN CONCOMITANCE_ Par tantis comunitâts, lis fiestis nazionâls a colin te zornade dal sant protetôr – sant Andree in Scozie (30 di Novembar), sant David in Gales (1 di Març), sant Olaf intes Fær Øer (29 di Jugn), e v.i. – ma no mancjin popui, e no dome tra chei minorizâts, che a ricuardin ats di riviel: baste pensâ ai 14 di Lui dai francês! In ciertis comunitâts a ‘nd è ancje zornadis che a àn une nature plui militante e che si zontin ae fieste nazionâl: al è il câs dal Gudari Eguna (Zornade dal combatent basc) che al cole ai 27 di Setembar e che al ven celebrât massime de çampe indipendentiste basche.
CARLI PUP
ATUALITÂT – Zornade dai Dirits: une ecezion dome nestre?............
Tal calendari a ‘nd è diviersis zornadis dedicadis a dirits specifics, pe plui part istituzionalizadis de ONU, ma chê che ju ten ducj adun, ven a dî la Zornade dai Dirits Umans, e cole ai 10 di Dicembar. Par chel che si sa, invezit, no je nissune dì che e celebri ducj i dirits, ma cuntune declinazion locâl. Inte liste ONU, la Zornade internazionâl plui dongje de ZFD e je chê dedicade ae lenghe mari (International Mother Language Day), che si celebre ai 21 di Fevrâr.


text:
Tal an 2012, vâl a dî l’an passât, i incuintris tra Assessôrs, Sindics e responsabili dai trê comuns de Basse furlane, Sant Zorç, Cjarlins e Muçane, a son lâts indevant cun vigôr e tante passion a inmaneâ la fieste dal Friûl, ogni un tal propi paîs, ma insiemit. Tal 2012 i tocjave a Sant Zorç di ospitâ la cerimonie storiche di memoreament dai 3 di Avrîl, parcè che la fieste, par convenzion, e veve di fâsi intun paîs de provincie di Udin. Al è par chel che lis viis e dut il centri di Sant Zorç a jerin imbandierâts di acuilis zalis cu lis çatis e il bec ros. Ancje i trê alts standarts, dulà che la bandiere taliane e svintule cuant che a son fiestis de Republiche taliane, a jerin colmâts di bandieris, ma cheste volte a jerin chês dal Friûl: lis plui grandis che i vigjii a vevin tal armâr. Par cuindis dîs, tra piçulis e grandis, lis bandieris dal Friûl svintulant par Sant Zorç a vevin di dâ al citadin un sens di furlanetât e di ligrie: specialmentri chês devant dal Municipi sui trê grancj confenons. O ricuardi dome un moment ce che si fiestegje tal mês di Avrîl, parcè che o pensi che zaromai ducj i furlans, chei vêrs, lu san e che cun braure a son contents di ricuardâ.
Si trate dai 3 di Avrîl dal an 1077 cuant che il Patriarcje Siart al ricevè dal Imperadôr Indrì IV la guide tant che Princip de Patrie dal Friûl e, tra pôc, ai 7 di Avril dal 2013 (in ricuart dai 3 di Avrîl di chê volte) a Dolegne, in provincie di Gurize, dut il Friûl al à di tornâ a cjatâ in se stes chê identitât che i da la pussibilitât di paragonâsi cu la Europe puartant in dote chê specialitât fate di lenghe, di storie, di tradizions e culture che a fasin de nestre tiere une Patrie. La nestre Patrie. Chê dai furlans.
Po ben, tornant a nô, ju pe gnot de Fieste dal Friûl di Sant Zorç lis trê grandis bandieris, chês dai confenons devant dal Municipi, devant ancje dai Vigjii, a son sparidis: puartadis vie.
Cui puedial jessi stât a fâ une viliacade di tâl fate? Devant dal Municipi e passe la Strade Regjonâl 14 Vignesie –Triest, si podie pensâ di cualchi triestin che le à sù “cui furlani e co la so’ bandiera”? O di cualchi bisiac che intune mail, un mi à dit: “meglio essere una m**da che friulano!”, o di cualchi maranês che mi saltin sù ogni volte che mi sintin a fevelâ par furlan in public? No podìn dîlu, ma pensâlu si.
A son fats che a dan di pensâ. Il fat al è che il Friûl al da fastidi a masse int. Al è par chel che a fasin di dut par eliminâ la peraule Friûl des istituzions: prime si eliminin i simbui e cui simbui si eliminin i furlans e la lôr identitât.
Pal avignî, preparìnsi a alc di pôc biel.
✒ Vigji Dal Piçul
LETARIS. Bandieris robadis: l’an prime a Manià (Pordenon), po a Sant Zorç di Noiâr (Udin) e chest an a dolegne dal Cuei (Gurize)............
Tal an 2012, vâl a dî l’an passât, i incuintris tra Assessôrs, Sindics e responsabili dai trê comuns de Basse furlane, Sant Zorç, Cjarlins e Muçane, a son lâts indevant cun vigôr e tante passion a inmaneâ la fieste dal Friûl, ogni un tal propi paîs, ma insiemit. Tal 2012 i tocjave a Sant Zorç di ospitâ la cerimonie storiche di memoreament dai 3 di Avrîl, parcè che la fieste, par convenzion, e veve di fâsi intun paîs de provincie di Udin. Al è par chel che lis viis e dut il centri di Sant Zorç a jerin imbandierâts di acuilis zalis cu lis çatis e il bec ros. Ancje i trê alts standarts, dulà che la bandiere taliane e svintule cuant che a son fiestis de Republiche taliane, a jerin colmâts di bandieris, ma cheste volte a jerin chês dal Friûl: lis plui grandis che i vigjii a vevin tal armâr. Par cuindis dîs, tra piçulis e grandis, lis bandieris dal Friûl svintulant par Sant Zorç a vevin di dâ al citadin un sens di furlanetât e di ligrie: specialmentri chês devant dal Municipi sui trê grancj confenons. O ricuardi dome un moment ce che si fiestegje tal mês di Avrîl, parcè che o pensi che zaromai ducj i furlans, chei vêrs, lu san e che cun braure a son contents di ricuardâ.


text:
OTUBAR – PRIME PAGJINE. EDITORIÂL – Si dopre ancje il taramot par lâ cuintri i furlans / Il tribunâl che ducj a volevin salvâ… a peraulis / Ce nus freial di Triest? / PAGJINE 2 – Une vie furlane par frontâ la imigrazion / Il pont su la organizazion sanitarie regjonâl / PAGJINE 3 – Ai 14 di Setembar dal 2014 un svol pai 100 agns di Arturo Silverio Grup “Niu des striis” di Trep di Cjargne / Su la plui alte cime… cu la SAF dal 1874 / LA VÔS DE CISL. 730 anti crisi / PAGJINE 4 – E cumò i bêçs dai pensionâts furlans a van a sglonfâ la panze dal Venit / La ostarie, la cjase plui sclete dai furlans / PAGJINE 5 – Une pagjine goliardiche, ma che covente par pandi alc di plui seri / Luca Manfè e il frico che al à concuistade la Americhe / PAGJINE 6 – Sul palc dutis lis potenzialitâts par fâ il salt: ce spietìno? / SIMPRI BOGNS. Mario Martinis, Il grant lunari dal Friûl. Sants, fiestis e tradizions dal cicli dal an. Pasian di Prât, 2012 / PAGJINE 7 – MUSICHE. Sperimentant tra vilotis e Gjamaiche cun DJ Tubet / Anime di grave, interviste dople cun Luca e Marco, protagonist e regjist dal docufilm “JNK oltri la ultime frontiere” / PAGJINE 8 – IL FERÂL. S. Simon: a cuant un premi pe zurie? / E DUCJ A VIVERIN… FURLANS E CONTENTS. Il jeur e la tartarughe / CJAMINANT TE STORIE. Il Progetto Paestum de SFA/ PAGJINE 9 – SLOVENIE. Sul ôr de insolvence: la dificile situazion dal belanç sloven / AUSTRIE. Ducj a vuelin i vôts dai migrants / FRIÛL EUROPE. Il PE al sburte, la Comission e frene e la Catalogne e reste une esempli / PAGJINE 12 – SIUMS DI STORIE. Socialistična Republika Furlanija / LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Parcè la SSTeF
In dì di vuê il disvilup de culture furlane e de lenghe furlane al pues dâsi dome se i aspiets plui impuartants de modernitât, tant a dî lis siencis, a vegnin doprâts par furlan. Ancje se in tal mont la comunicazion sientifiche si le fâs par inglês, par dut l’insegnament e la realizazion des siencis e des tecnologjiis a vegnin puartâts indenant intes lenghis nazionâls. Cun cheste convinzion e je nassude la SSTeF, associazion indipendente che riunìs ricercjadôrs, studiôs e professioniscj di diviers setôrs sientifics e tecnologjics, che àn a cûr l’incressite de culture e de lenghe furlanis.
Lis finalitâts de SSTeF a son chês di promovi e disvilupâ la ricercje, la cognossince e la divulgazion sientifiche e tecnologjiche doprant la lenghe furlane. La SSTeF e sosten dutis lis iniziativis che àn a ce fâ cu la informatizazion de lenghe furlane; e puarte indenant iniziativis par studiâ, difindi e promovi la biodiviersitât in Friûl; e sosten la publicazion di libris sientifics par furlan e la lôr traduzion par inglês; e met a disposizion borsis di studi par ricercjadôrs che si impegnin a publicâ i risultâts des lôr ricercjis ancje par furlan; e ten rapuarts cun lis istituzions e lis aziendis che in Friûl a lavorin inte ricercje sientifiche e tecnologjiche.
Il president
Marzi di Strassolt
Ativitâts
Lis ativitâts di ricercje e di divulgazion sientifiche de SSTeF a son metudis in vore prin di dut in Friûl, ma a vegnin sostignudis ancje ativitâts ator pal mont. A rivuardin i principâi setôrs sientifics dissiplinârs:
- siencis esatis (matematiche, informatiche, fisiche, statistiche e v.i.)
- siencis de nature (chimiche, biologjie, gjeologje, psicologjie e v.i.)
- siencis de salût (medisine, veterinarie, farmacie e v.i.)
- siencis tecnologjichis (inzegnerie, tecnologjiis agroalimentârs, architeture e v.i.)
- siencis economichis, sociâls e umanis indulà che si dopre il metodi sientific (economie teoriche, economie aziendâl, economie di imprese, sociologjie, linguistiche, antropologjie, archeologjie, siencis juridichis e v.i.)
- gjornalisim sientific
La SSTeF e publiche il Gjornâl Furlan des Siencis / Friulian Journal of Science, gjornâl sientific in lenghe furlane e inglese indulà che vegnin publicâts lavôrs origjinâi di ricercje e di divulgazion su lis dissiplinis sientifichis e tecnologjichis plui avanzadis. Ducj i articui a son a disposizion in version bilengâl furlan-inglês.
Ogni an la SSTeF e ten un Congrès là che i siei associâts a presentin i lôr lavôrs di ricercje plui significatîfs.


text:
Ingredients:
Un folp conzelât
Sâl grues
Pevarele
Vueli extravergjin di ulive
Cjoli un folp conzelât e lassâlu disconzelâ tal frigorifar. Se o cjolês un folp fresc, netaitlu de robe di dentri e conzelaitlu: in cheste maniere la cjar e sarà plui tenare, cence vê di batilu, po dopo disconzelaitlu tal frigorifar. Curâ e lavâ il folp, se al covente. Cuntun pâr di fuarpiis di cusine taiâ la peleate che e je jenfri un tentacul e chel altri, ma no gjavâle. Meti a scjaldâ une cite cun tante aghe, no salade: cuant che e tache a boli cjapâ il folp pal cjâf e tocjâlu ta la aghe di bol, lassâlu dentri cualchi secont e tornâ a tirâlu sù. Si viodarà che in cheste maniere i tentacui si tirin. Tornâ a tocjâlu e a tirâlu sù par trê voltis e infin lassâlu jù e tignîlu a cuei: i volaran salacor jenfri 30 e 60 minûts, ma si à di viodi daûr di trop che al è grant. Cuant che al è cuet studâ il fûc e lassâ clipî il folp te sô aghe, po dopo scolâlu. Taiâ i tentacui dal folp a fetis gruessis un centimetri, e il cjâf a tocuts. Cuinçâlu cun sâl grues, vueli extravergjin di ulive, pevarele. Si pues ancje servîlu cuntun jet di patatis che si à spelât taiât a fetis e cuet te aghe vanzade dopo cuet il folp. ❚
✒ Sandri Carrozzo
RICETE. Polbo feira – Folp a la galiziane............
Ingredients:


text:
A son lis realtâts che a rivin dulà che lis istituzions a mancjin. A davuelzin une funzion sociâl, in particolâr tai piçui paîs: vêrs ponts di riferiment e dal stâ insiemi. «Cence dismenteâ che la coralitât furlane e je rivade adore a disvilupâ risultâts professionâi impensabii», al sclarìs Franco Colussi, president regjonâl de associazion che ju coordene, la Union societât corâls dal Friûl-Vignesie Julie.
Il sodalizi al tire dongje cirche 320 tra côrs, coruts e corâls. Al à la sô cjase a Sant Vît dal Tiliment (Pn) e al è dividût in cinc associazions «territoriâls», cuatri di lôr definidis a nivel provinciâl: Usci Gorizia, Usci Pordenone, Usci Trieste e la Union societât corâl furlane par Udin. E je sore provinciâl, invezit, la Zskd/Uccs, ven a stâi la Union dai Circui Culturâls Slovens. L’Usci F-VJ (che al fâs part de Feniarco, la Federazion Nazionâl taliane Associazions Regjonâls Corâls) al è un organisim di secont nivel, lis funzions operativis a son delegadis localmentri.
Sot di chest cjapiel, si indrece la impuartante funzion di conservazion, promozion e valorizazion dal patrimoni corâl dal Friûl-VJ. Il president nol dinee che un element caraterizant al sedi propit un filon popolâr. Un denominatôr comun. «Te realtât dal Friûl storic no nd è un côr, ancje specializât in particolâr intun tip di cjant – al dîs Colussi – che nol vedi in repertori une vilote o une cjantose in marilenghe. Il cjant popolâr furlan al è plui vîf e vivarôs di ce che si pues imagjinâ». Lu dimostrin lis diviersis rileturis che a son dadis dai grups ai tocs musicâi dal passât. Si cjate ogni sorte di propueste: rangjaments in clâf moderne e ricercjis antropologjichis par no pierdi un patrimoni, magari di paîs. «A esistin coriscj che a àn racuelt testemoneancis par che no ledin pierdûts i cjants dai vielis. In font, sul imprin o vevin a disposizion dome il materiâl racuelt de Filologjiche tai agns Vincj e Trente», al zonte il president de Usci Fvg.
In font, il parcè che chestis realtâts a àn di jessi a lôr volte prudeladis, lu dimostre l’impuartant lavôr, salacor cidin, che a davuelzin in volontariât. No cate cualchi finanziament che al rive dai Ents provinciâi, a son i stes coriscj a auto tassâsi par dâ un franc al mestri che al dirêç o par gambiâ la divise. Cualchidun di lôr al zire il mont in concierts e rassegnis e dispès il «cachè» nol cuvierç lis spesis. Si contin almancul 4-5 grups corâi par ogni provincie furlane di nivel ecelent, nomenâts ancje tal forest. «Par caritât, cence fâ nons – al sclarìs Colussi –, guai a inviâ gjelosiis».
(Oscar Puntel)
LA INTERVISTE. I côrs musicâi: une biele tradizion furlane............
A son lis realtâts che a rivin dulà che lis istituzions a mancjin. A davuelzin une funzion sociâl, in particolâr tai piçui paîs: vêrs ponts di riferiment e dal stâ insiemi. «Cence dismenteâ che la coralitât furlane e je rivade adore a disvilupâ risultâts professionâi impensabii», al sclarìs Franco Colussi, president regjonâl de associazion che ju coordene, la Union societât corâls dal Friûl-Vignesie Julie.


text:
Moscjart
Ancje se al fo nomenât pe prime volte tal 1264, il castrum Muscardum al nassè salacor su rescj romans, massime par controlâ la strade che e menave al pas impuartant di Mont di Crôs. Par chest il cjistiel al fo protagonist di cetancj fats di armis, sedi in ete patriarcjâl sedi daspò la dedizion ae republiche venite, che lu miorà intes difesis fin al secul XVII. Il complès fortificât, descrit dal comandant Bartolomeu di Alvian intune relazion dal 1507 e tignût tant che fondamentâl pe sigurece de Cjargne di Jaroni Savorgnan, si slungjave par une biele trate, cjapant dentri dôs toratis logadis su dutis dôs lis spuindis de Bût e altris postazions minôrs fin sot de mont di Paulâr. Dal complès, in plui dai pôcs tocs des centis origjinâls, e sorevîf une torate dal secul XIII, protezude di sdrups naturâi e, di une bande, di un fossâl sgjavât intal cret che si pues ancjemò viodi. Restaurade di pôc, la torate e je alte cualchi metri; su lis parêts a son bucheris, cualchi barconete e il puartel, uniche jentrade che si vierç a diviers metris ad alt.


text:
La passion prime di dut, l’amôr pe nature, pai animâi, pe cusine e la voie di provâ a scometi sul fat che ancje in mont si pues costruî alc di biel, alc di produtîf. Un dai ultins esemplis che a rivin de Cjargne al è che dal Agriturisim “Plan da Crôs”, la ativitât vierte in Val Pesarine, te prime frazion dal comun di Prât, Crôs, di bande di doi fradis zovins, Enore e Ingrid Gonano, 34 agns lui, 30 jê, che dal Jugn dal 2012 a àn decidût di molâ il lôr lavôr par partî cun cheste sfide.
“Nus disevin ‘Sêso mats, e se dopo us va mâl?’ – e conte Ingrid, prime di dut chest segretarie intun ufici -. ‘Parcè dovaressie lâ mâl?’, o rispuindevin noaltris, e di fat dopo doi agns o sin inmò chi, cuntune struture che e funzione, che e plâs, e che planc a planc o stin ingrandint”.
A confermâ che l’Agriturisim al à une cusine di cualitât e un servizi di invidiâ pe cortesie e pe semplicitât, al baste lâ a sgarfâ su TripAdvisor, il sît internet plui seguît pes recensions di ristorants e albiercs. Il mangjâ al è chel tipic cjargnel, lis cjamaris par durmî a son cuatri, viertis dut l’an, la viste dal paisaç e je di cartuline, cence dismenteâsi che e je ancje une stale pes vacjis, un piçul implant pe produzion dal formadi e naturalmentri l’ort. “Dome cul orgoi personâl e cu la passion, il nestri teritori e la nestre int a puedin lâ indenant a resisti – e conferme Igrid – e magari sveltint i progjets par permetinus di vê la bande largje in cjase, stant che par cumò e rive dome fin su pe strade….” ❚
✒ D.Z.
La Cjargne che e resist............
La passion prime di dut, l’amôr pe nature, pai animâi, pe cusine e la voie di provâ a scometi sul fat che ancje in mont si pues costruî alc di biel, alc di produtîf. Un dai ultins esemplis che a rivin de Cjargne al è che dal Agriturisim “Plan da Crôs”, la ativitât vierte in Val Pesarine, te prime frazion dal comun di Prât, Crôs, di bande di doi fradis zovins, Enore e Ingrid Gonano, 34 agns lui, 30 jê, che dal Jugn dal 2012 a àn decidût di molâ il lôr lavôr par partî cun cheste sfide.


text:
04 settembre 2009
Prime ti ignorin, dopo ti ridin, dopo ti combatin. Dopo tu tu vincis!
Ma mi è tornade sot dai voi une frase di une persone speciâl, che no fevelave dibant.
"Prime ti ignorin, dopo ti ridin, dopo ti combatin. Dopo tu tu vincis!" al diseve Gandhi.
Po ben, se al ves vût la pussibilitât di vivi fint vuê o pensi che nus fasarès presint che o sin dongje de vitorie!
Di fat si è discjadenât un atac frontâl, vergognôs cuintri de lenghe furlane, che o riten il spieli di un popul e par chest l'atac al rive dret al Friûl e ai Furlans.
No dome a son cierts politics che si pierdin a criticâ iniziativis che invezit tal rest de Europe a son cjapadis come model (cjale il Grant Dizionari Bilengâl Talian Furlan che la universitât di Stocolme e doprarà tant che implant informatic par un vocabolari talian svedês). Un intervent che al è stât finanziât cun fonts destinât a la politiche linguistiche (sul Messaggero Veneto dai 04.09.2009, Sergio Cecotti, za president de Regjon, al declare «anche prendendo l’anno di massimo finanziamento, stiamo parlando di meno del 0,0003% del Pil. I politicanti che impiegano quote significative del loro tempo a prendersela con un presunto spreco dell’ordine del decimo di millesimo di punto percentuale vanno classificati nella categoria dei buffoni»).
E no je dome la politiche (cul "p" minuscul) che e çavarie. Sedi "L'Espresso" sedi "Io Donna" (insert dal Corriere della Sera) a àn armât la sclope de maleinformazion e a àn tacât a trai cuntri dal Friûl, dai Furlans, de lenghe furlane. A sedi bogns, ancje se un gjornâl come che Diu comande nol varès di jessi justificât, si podarès dî "Bon dai, a àn lis redazions lontanis, magari no cognossin la nestre realtât e a son colâts tal erôr e a jerin in buine fede". Ma chest resonament inte ete de informazion globâl nol varès nancje di jessi... Cun di plui cuant che, intune inchieste che e ricuarde la interogazion fate di un politic in consei regjonâl che e acusave di strassarie il za nomenât Gdbtf, il gjornalist si "dismentee" di scrivi ancje che il dut si è sierât cuntune grande "bufule di savon" e cun tant di dimostrazion che il lavôr al è sot paiât e invezit lis risorsis par progjets simii di altris bandis a son une vore plui altis, la cualitât di cierts articui si comente dibessole...
Cence contâ che a son agnorums che la Europe e puarte indevant la difese dai dirits linguistics ricognossint lis lenghis dai popui (al esist ancje l'Eblul, un ufici european pe tutele des lenghis mancul pandudis), e plui di cualchi volte e à riclamât la Italie pes inadempiencis in chest cjamp (no stin nancje a fevelâ dai "grancj finanziaments" a la Leç 482/99, che di grant a àn dome une continue e drastiche riduzion).
Po ben, propit parcè che il stât talian si conferme di jessi une vore indaûr su chestis cuistions (par dî la veretât, no dome su chest...) jo no mi sint di vê tant ce fâ fieste: dopo mai che il President de Republiche al sofle parcè che si varès di ricuardâ in maniere degne i 150 agns de unitât di Italie. Mi sarès plasût che cu la stesse fuarce lui, che al è il so garant, al ves domandât il rispiet de Costituzion de Republiche taliane (comprindût l'art 6: la Republiche e tutele cun normis di pueste lis minorancis linguistichis).
Mi consoli duncje tornant a Gandhi, parcè che dopo agns che tal rest di Italie a ignoravin (e forsit in tancj ancjemò vuê no san) dulà che al jere il Friûl, continuant a viodi che in tancj no pierdi ocasion par riditi e sbeleâti, cumò a àn tacât a combatinus cun tristerie: po ben, come che o vin tignût dûr fin cumò (al è agnorums che a disin che il Furlan al sarès sparît e invezit o sin inmò chi), tignìn dûr inmò un moment parcè che il prossim pas al è dongje e al è chel che al conte: la vitorie!
PS: tra l'altri, i concuistadôrs talians a son rivâts tal 1866 tal Friûl Centriocidentâl intant che tal Friûl Orientâl fint al 1918 e jere la Austrie... ma tant chest nol impuarte: cuant che si trate di celebrâ la Italie "una d'arme, di lingua, d'altare" dut al è permetût e ancje i numars e lis datis a valin un tant al kg.
4 commenti:
- Guru ha detto...
-
Tu tu às simpri bieli peraulis, tu tabais bèn. Ma a ûl contat ancje che cuintri il fûc di tiru dai canons di che int che a nus combat a sares just ve un pôc di publicitàt "pro" del lenghe.
Sarès biel che la int che tabaje furlan si podes ogni tant cjatasi, ta une fieste, par podè metisi di acuart sul ce fa, sul ce mût compuartasi cun che int!
Io i sarès a une "fieste dal Furlan"!!
- 4/9/09 19:45
-
-
Bundì,
no ai peraules par chel articul che jai già commentat tal me blog :
http://anemoneviola.style.it
No tollerei chistu, ma, come che i scrif tal me post, beh, l'Italie a tache a ve pore dal Friul se i pos cusì risciumi il dut.
Bune sornade, ten dur e no molà mai!
Mandi!
- 5/9/09 17:45
- Christian Romanini ha detto...
-
Un grazie a ducj chei che mi àn dit che ur à plasût chest post.
E un grazie ai tancj letôrs dal blog, che o scuvierç che a 'nd è simpri di gnûfs.
- 6/9/09 14:16
-
-
Bune sornade!
- 8/9/09 11:14


text:
Cuant che un privât al vent un imobil, teren o fabricât, al nas simpri il dubi se al varà di paiâ lis tassis sul redit cjapât. Inte plui part dai câs, il privât nol paie nissune tasse, ancje se di solit al oten un vuadagn in gracie dal aument di valôr che si à tra l’acuist e la vendite. Chest vuadagn, clamât plusvalence, al è tassât di fat dome in cualchi câs previodût di pueste de leç (artt. 67 e 68 dal test unic des impuestis sui redits).
FABRICÂTS – TERENS AGRICUI
Se o cêt un fabricât di cualsisedi gjenar (abitazions, uficis, capanons) o un teren calcolât agricul, si gjenere une plusvalence di tassâ dome cuant che chescj a son stâts cuistâts (o costruîts) di mancul di cinc agns, parcè che al ven presumût un intindiment speculatîf inte vendite, dopo un periodi di possès cussì curt.
A son previodudis però ecezions. Se l’acuist al è par sucession al decjât il vincul dai 5 agns e o pues rivendi l’imobil in cualsisedi moment, cence vê di preocupâmi de tassazion de pussibile plusvalence.
E je tassade invezit la plusvalence in câs di vendite di un imobil vût in donazion dentri di cinc agns dal acuist precedent de bande di chel che al done. Il valôr iniziâl al è il presit che chel che al done al à paiât par cuistâ l’imobil.
Ultin câs di esclusion de tassazion, al rivuarde i fabricâts che inte plui part dal periodi che al passe tra l’acuist e la vendite a sedin stâts assegnâts a abitazion principâl dal proprietari e di siei familiârs (art. 5 TUIR). No je dovude nissune tassazion, ancje se il periodi di possès si è puartât indenant par mancul di 5 agns.
AREIS EDIFICABILIS
La vendite di terens edificabii, se e prodûs une plusvalence, e je simpri tassade.
CALCUL DE TASSAZION
Il prin pas al è valutâ se la cession e à gjenerât plusvalence, o sedi un util.
De diference tra il corispetîf di vendite e il cost di acuist (maiorât di dutis lis cjamis zontadis tant che coscj di periziis, parcelis notarîls, e v.i.) al pues gjenerâsi un util (plusvalence) o une pierdite (minusvalence).
Intal câs di fabricâts/terens agricui, la plusvalence e rapresente un redit diviers sogjet a tassazion ordenarie. Chest al prodûs un efiet “grum” cun chei altris redits dal contribuent (lavôr, pension, fits) cun consecuence, par vie de progressivitât des alicuotis Irpef, di une cjame fiscâl une vore alte.
Par evitâ cheste “tassazion super”, al è simpri convenient domandâ al nodâr che al stipule l’at di vendite la aplicazion de impueste sostitutive dal 20%.
Intal câs invezit des areis edificabilis, e ven dade la pussibilitât di sielzi tra la tassazion ordenarie e la tassazion separade (anticip dal 20% cuant che si fâs la declarazion dai redits, e salt di paiâ dopo su la base di un ricalcul fat de Agjenzie des Jentradis dome su la plusvalence).
Ultime pussibilitât par ridusi la tassazion e je chê ufierte in maniere periodiche dal legjislatôr cu la rideterminazion dal valôr fiscâl dai terens edificabii e agricui. E ven dade la pussibilitât di presentâ une perizie di stime zurade che e identifichi il valôr di marcjât dal teren. Su chest valôr si met une impueste sostitutive dal 4% (rateizabile in 3 agns). Intal câs di vendite, il valôr de perizie al ven cjapât tant che cost di acuist. Chest al significhe che se la vendite e ven fate dentri di un timp curt, cence che al sedi cressût ancjemò il valôr, no je nissune plusvalence. Cumò però cheste pussibilitât no je atuabile, stant che la ultime vierzidure dai tiermins pe rideterminazion dal valôr si è concludude in Jugn. ❚
✒ Marianninna Rocco, Responsabile Fiscâl CAF CISL Udin
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La nestre filosofie
Il studi al è stât un dai prins a integrâ il lavôr cun avocats di nazionalitâts diferentis, cuant che, tal 2002, l’av. Ulrike Christine Walter e l’av. Carlo del Torre a scomençarin la lôr colaborazion. Tai agns il studi si à infuartît sedi tai numars che tes specializazions, cjapant dentri professioniscj in stât di ufrî no dome servizis legâi a 360°, ma ancje di capî lis diferentis mentalitâts e esigjencis che a caraterizin la clientele taliane e chê
austriache o todescje, cul obietîf principâl di prevignî
cualsisedi contenziôs judiziâl.
Socios fondadôrs
Avv. Dr Carlo del Torre
Soci fondadôr
Si è simpri dedicât al dirit civîl concentrant il so interès sul dirit imobiliâr e des sucessions ancje transnazionâls, cun riferiment particolâr ai Paîs di lenghe todescje. Autôr di svariâts intervents in cunvignis e rivistis specializadis, al à esercitât e al esercite incarghis di dirigjence in ents e associazions di tutele dai proprietaris imobiliârs e in associazions dal tierç setôr, soredut in ambit culturâl e de tutele des lenghis minoritariis.
Avv./Ra Dr Ulrike Christine Walter
Soci fondadôr
Si ocupe di dirit civîl, in particolâr dirit des sucessions soredut internazionâl, dirit imobiliâr, in particolâr consulence su contrats di compre di imobii, dirit privât internazionâl, dirit internazionâl di famee, recupar credits, dirit dal risarciment (di infortunis).
Partner
Avv. Dr Fabio Ficarra
Partner
Al fâs consulence e assistence legâl soredut tal setôr dal dirit civîl cun particolâr riferiment al setôr imobiliâr, condomini e locazions, al dirit des sucessions, al dirit di famee, al risarciment dai dams, al recupar dai credits e a lis proceduris di composizion de crisi di soreindebitament.
Iscrit a lis listis dai difensôrs disponibii al patrocini a spesis dal Stât in materie civîl e jurisdizion volontarie e te liste dai professioniscj delegâts a lis operazions di vendite imobiliâr li dal Tribunâl di Gurize.
I colaboradôrs
Avv. Dr Elisa Sottosanti
Colaboradore
Referente dal studi pal setôr dal dirit penâl cun particolâr riferiment ai reâts edilizi-urbanistics, ambientâi, dal paisaç, tributaris, dirit penâl de sigurece sul lavôr, responsabilitât aministrative dai ents che e derive di un reât (introdusude cul d.lgs. n. 231/2001), dirit di famee sedi sot dal profîl civilistic sedi in relazion ai reâts cuintri de famee.
Iscrite a lis listis dai difensôrs disponibii al patrocini a spesis dal Stât in materie penâl, civîl, lavôr e jurisdizion volontarie.
Avv. Dr Laura Rossetto
Colaboradore
La sô ativitât e je centrade soredut tal setôr civilistic. Esperience in materie di dirit des sucessions, ancje internazionâl; assistence e consulence legâl tal setôr dal dirit condominiâl e des locazions e competencis specifichis in materie di dirit di famee e minôrs. E à la incarghe di curadôr di ereditâts in spiete, di tutôr, di aministradôr di sosten e di professionist delegât a lis venditis.
Avv. Dr Marinella Soraia Drago
Colaboradore
Si dediche al dirit civîl e penâl, judiziâl e strajudiziâl, cun riferiment particolâr a chescj setôrs di competence: dirit comerciâl, dirit societari e dai contrats; risarciment dai dams, cun rivuart a la infortunistiche e a la materie assicurative, e a la responsabilitât professionâl e mediche; dirit di famee; dirit des sucessions, ancje internazionâl; recupar dai credits; dirit bancjari; dirit condominiâl e des locazions; dirit des aministrazions di sosten e interdizions; dirit falimentâr e concorsuâl; redazion di contrats nazionâi e internazionâi bilengâi talian/todesc e talian/inglês; dirit penâl e penâl-societari.
E à ancje funzion di arbitri, stant che si ocupe de redazion di Sentencis e Determinazions, e chê di professionist delegât a lis venditis imobiliârs li dal Tribunâl di Udin.
Avv. Dr Sabrina Polo LL.M.
Colaboradore
E fâs consulence e assistence legâl, judiziâl e strajudiziâl, tal setôr dal dirit civîl cun riferiment particolâr a la contratualistiche nazionâl e internazionâl, comandis, dirit imobiliâr, dirit di famee, risarciment dai dams e recupar dai credits.
Segretarie
Giulia Federici
Front office Udin
Emanuela Bassini
Segretarie Gurize
Michaela Zampieron
Back Office Udin
Rossella Garzitto
Aministrazion e contabilitât


text:
Slovens de Carinzie e cravuats dal Burgenland cun dôs organizazions_ Tra i rapresentants, a jerin presints ancje i slovens carinzians cun Nanti Olip e Marko Oraže dal Consei nazionâl dai slovens carinzians (Narodni svet koroških Slovencev NSKS), la organizazion di minorance plui grande in Austrie, e Reginald Vospernik e Zalka Kuchling de Comunitât dai slovens de Carinzie (Skupnost koroških Slovencev in Slovenk).
“La diviersitât linguistiche e fâs part de Europe, naturalmentri. E pant la tradizion europeane e noaltris o volìn e o scugnìn tutelâle, ancje tal contest de globalizazion”, al à dit il president de FUEN Hans Heinrich Hansen.
Messaç dal president Vladimir Putin _ Presints ancje alts rapresentants de Comunitât europeane e dal guvier rus. Sul imprin, il sorestant de aministrazion presidenziâl, l’ex vice prin ministri e ex ministri de difese rus Sergei Ivanov al à consegnât lis peraulis di salût dal president rus Vladimir Putin.
“Al è interessant notâ che il guvier rus al cjape il nestri congrès tant sul seri. Cence dialic no podìn otignî risultâts sostignibii pes minorancis”, al à rimarcât il president Hans Heinrich Hansen.
Grant sucès pes organizazions di minorance austriachis_ La Union des minorancis (FUENS) e à acetât tant che gnûf membri a plen titul la comunitât di slovens carinzians (SKS www.skupnost.at). Pe vicepresidente de comunitât Zalka Kuchling, il congrès nol jere dome un event impuartant in tiermins di scambi di esperiencis tra lis minorancis etnichis, ma pe Comunitât slovene in Austrie, “finalmentri” si è vierte la puarte pe adesion te associazion paneuropeane.
Tal 2009 a vevin za fat la prime domande di adesion e, dopo une fase lungje di preparazion, a son stâts finalmentri acetâts. In plui dai slovens a son stâts acetât ancje i cravuats di Viene che però in Austrie ancjemò a spietin il ricognossiment uficiâl tant che minorance autoctone.
Intune interviste subit dopo il congrès di Mosche, la Kuchling e à visât di no dismenteâ il gran numar di minorancis che si cjatin a soreli jevât de Europe, che de plui part di lôr no vin nancje sintût il non.
190 nazionalitâts e 239 lenghis_ Il congrès FUENS al à vût il compit di dâ une impression de grande diviersitât dal paîs cu lis sôs minorancis. In Russie a son plui di 190 nazionalitâts e 239 lenghis e dialets.
In plui, il focus al jere su la lenghe di minorance. “O sin lâts pardabon lontan par imparâ e par zovâsi des esperiencis pratichis tal cjamp di grups etnics in Russie”, al à dit il president Hansen, che al è stât ancje president par lunc timp de piçule minorance todescje in Danimarcje. ■
JANEZ ERAT
AUSTRIE. Esplorâ la diversitât des lenghis............
Slovens de Carinzie e cravuats dal Burgenland cun dôs organizazions_ Tra i rapresentants, a jerin presints ancje i slovens carinzians cun Nanti Olip e Marko Oraže dal Consei nazionâl dai slovens carinzians (Narodni svet koroških Slovencev NSKS), la organizazion di minorance plui grande in Austrie, e Reginald Vospernik e Zalka Kuchling de Comunitât dai slovens de Carinzie (Skupnost koroških Slovencev in Slovenk).